دەستبەسەر کرانی ٦٤ هاووڵاتیی کورد لەمانگی ئۆکتۆبری ٢٠١٨ دا\n18:36 - 2 November 2018\nهەنگاو: لەماوەی مانگی ڕابردووی زایینی بە شێوەیەکی نێونجی ڕۆژانە زیاتر لە دوو هاووڵاتیی کورد لەلایەن ناوەندە ئەمنییەکانی حکومەتی ئێرانەوە دەستبەسەر کراون.\nبە پشتبەستن بە ئاماری تۆمارکراو لە ناوەندی ئاماری ڕێکخراوی مافی مرۆڤی هەنگاو، لەماوەی مانگی ڕابردووی زایینی (ئۆکتۆبر)، لانیکەم ٦٤ هاووڵاتیی کورد لەلایەن ناوەندە ئەمنییەکانی ئێرانەوە دەستبەسەر کراون کە دوو کەسیان ژن بوون.\nبە پێی ئەم ڕاپۆرتە، زیاتر لە ٥٢٪ی دەستبەسەر کراوەکان (٣٣ حاڵەت) بە تۆمەتی چالاکی سیاسی و هاوکاری حیزبە کوردستانییەکانی دژبەری ئێران دەستبەسەر کراون. هەروەها ٣٠٪ واتە (١٩ حاڵەت) کۆڵبەر بوون. هەر لەو ماوەیەدا ٦ چالاکی مەدەنی و ٦ چالاکی مەزهەبیش دەستبەسەر کراون.\nزۆربەی ئەو کەسانەی کە دەستبەسەر کراون خەڵکی پارێزگای سنە بوون، لەو ماوەیەدا ٢٩ هاووڵاتیی خەڵکی ئەو پارێزگایە دەستبەسەر کراون. هەروەها لەپارێزگای ئورمیە ٢٥ کەس، لەپارێزگای کرماشان ٨ کەس و لە هەر یەک لەپارێزگاکانی لوڕستان و ئیلام هەر کامەیان یەک کەس لەلایەن ناوەندە ئەمنییەکانی ئێرانەوە دەستبەسەر کراون.


دەبێ حکوومەتی عێراق باجێکی قورس بدات.\n2017-10-16 | 12:53:08\nڕای گشتیی ناوخۆ و دەرەوەی كوردستان\nبەڕەبەیانیی ئەمڕۆ 16ـی 10ـی 2017 هێزەكانی حەشدی شەعبیی سەر بە سوپای پاسدارانی ئێرانی بە فەرماندەیی ئیقبالپوور و بە هاوكاریی هێزەكانی عێراقی هێرشێكی بەرفراوانیان بۆ سەر كەركووك و ناوچەكانی دەوروبەری كەركووك دەست پێكردووە. ئەو هێرشە بە ئاشكرا ڕاگەیاندنی شەڕە لەدژی گەلی كوردستان.\nئەو پەلامارە كە لە لایەن حكوومەتی عێراقی و حەشد و هێزەكانی سەر بە قەرارگای قودسی سوپای پاسداران ئەنجام دراوە، تۆڵەسەندنەوەیە لە خەڵكی كوردستان كە داوای ئازادیان كردووە و تۆڵەیە لە خەڵكی سەربەرزی كەركووك كە هەڵوێستی مەردانەیان نواندووە.\nبە داخەوە هەندێ بەرپرسی یەكێتیش یارمەتیدەری ئەو پیلانگێڕییەی دژی گەلی كوردستان بوونە و خیانەتێكی گەورە و مێژوویییان لە كوردستان و ئەو شەهیدانە كردووە كە لەژێر ئاڵای یەكێتی گیانی خۆیان فیدای كوردستان كردووە. ئەم چەند بەرپرسە، هەندێ شوێنی هەستیاریان بە بێ شەڕ بۆ هێزەكانی حەشد و سوپای پاسدارانی ئێرانی چۆڵ كردووە و كاك كۆسرەتیان بە تەنیا جێ هێشتووە.\nبە گشت لایەكیش ڕادەگەیێنین كە ئەو پەلامارەی حەشد و هێزەكانی عێراقی بە چەك و زڕێپۆش و دەبابەی ئابرامزی ئەمەریكی و چەکی تری هاوپەیمانان ئەنجام دراوە. ئەو چەكە ئەمەریكیانە دەمێكە لەژێر ناوی شەڕی داعش بە سوپای عێراق و حەشد دەدرێت، ئەوە لە حاڵێكدابوو كە لە شەڕی داعشدا پێشمەرگە چەكی پێویستی پێ نەدرا بۆ شەڕ و بەرگری لە بەرانبەر تیرۆریستاندا.\nلێرەدا گەلی كوردستان لەوە دڵنیا دەكەینەوە كە سەرباری بوونی ناپاكی هەندێ بەرپرس و پیلانگێڕیی حكوومەتی عێراق و سوپای پاسدارن بەڵام هێزی پێشمەرگەی كوردستان بە ورەیەكی بەرزەوە لە هەموو شوێنەكان بەرگرییەكی قارەمانانە دەكات و جەختیش لەوە دەكەینەوە كە مومكین نییە بە پیلانگێڕی ئیرادەی گەلی كوردستان تێكبشكێت و ڕێگە بدەین نەیارانی گەلی كوردستان سەربكەون.\nداوا لە هەموو پێشمەرگە ڕاستەقینەكانی گەل و وڵات و جەماوەری خۆڕاگر و دوژمن بەزێن دەكەین ئەوەی لە دەستیان بێت بیكەن بۆ بەرخودان و تێكشكاندنی پەلاماردەران. بەرپرسی یەكەمی شەڕفرۆشتن بە گەلی كوردستان حكوومەتەكەی عەبادییە و دەبێ بە قورسی باجی ئەو زوڵمەی بدات.


ئینزیلاق چییە ؟ هۆکار و نیشانەکانی - Xanman خانمان\nHome / زانیاری تەندروستی / ئینزیلاق چییە ؟ هۆکار و نیشانەکانی\nئینزیلاق چییە ؟ هۆکار و نیشانەکانی\nيوليو 07, 2018 Halo Salman\nئازارێكی زۆر توند لە خوارەوەی پشتدا دروست دەكات. ئەگەر دیسكە دەرپەڕیوەكە پەستان بخاتە سەر دەمارەكان، ئازار لەقاچیشدا دروست دەكات. باشتر وایە كەسی تووشبوو هەتا دەتوانێ ئەركەكانی ڕۆژانەی جێبەجێ بكات و زۆر پشوو نەدات. ئازارشكێن لەكاتی نۆرە ئازارەكاندا بەكاربهێنە. ئەگەر نیشانەكانی هەر بەردەوام بوو، لەوانەیە پێویست بكات نەشتەرگەریت بۆ ئەنجام بدرێ.\nهۆیەكەی ئینزیلاق چییە؟\nنەزانراوە بۆچی هەندێ كەس زیاتر تووشی ئەم حاڵەتە دەبن و هاوتەمەن و هاوپیشەكانیان تووش نابن. پێدەچێ توێكڵە ڕیشاڵییەكەی دیسكی ئەو كەسانە لاواز بێت. هەندێ شت ڕێگا خۆش دەكەن بۆ دەرپەڕینی ناوەڕۆكە شلەكە لە توێكڵە ڕیشاڵییەكەوە، لەوانە: لەپڕ پژمین، چەمانەوە بۆ پێشەوە، هەڵگرتنی قورسایی كاتێك بۆ پێشەوە نووشتاویتەوە. ئەو فاكتەرانەی تر كە وادەكەن زیاتر تووش ببی بریتین لە: جگەرەكێشان، قەڵەوی، چوونە تەمەن.\nنیشانەكانی ئینزیلاق چییە :\n1- پێشت ئێشە: ئازارەكە توندە و لەپڕ دێت و بە پاڵكەوتن كەمتر دەكات، بە جووڵانی پشت و پژمین و كۆكین زیاد دەكات.\n2- قاچ ئێشە: ئەو دەمارەی لە دڕكە پەتكەوە دێت بۆ پەلەكانی خوارەوە (ڕان، ، پێ) دەكەوێتە ژێر پەستان بەكاری دیسكە دەرپەڕیوەكە یان ئەو هەوكردنەی تووشی هاتووە.\n3- تێكچوونی میزكردن و پیساییكردن: ئەمە دەگمەنە و كاتێك دەبێت دیسكەكە فشار بخاتە سەر ئەو دەمارانەی بۆ ڕیخۆڵە و میزڵدان دەچن و سەرەنجام توانای میزكردن و میزڕاگرتن كەمدەبێتەوە و ئەگەر چارە نەكرێ تواناكە هەر نامێنێ، لەڕیخۆڵەكانیشدا هەمان كار لەتوانای پیساییكردن دەكات.\n4- هەندێ كەس ئازاریان نییە! هەندێ كەس دیسكەكانیان دەرپەڕیوون و هیچ ئازاریان نییە. وا دیارە بەخت هاوڕێیانە لەوەدا كە دەرپەڕینەكە فشاری نەخستۆتە سەر دەمارەكانیان.\nئینزیلاق چییە ؟ هۆکار و نیشانەکانی بواسطة Halo Salman on يوليو 07, 2018 Rating: 5


فۆڕمی تۆمارکردنی بابەت | حکومەت پارە بۆ تەواوکردنی پڕۆژەکانی سیتەک و زڕگوێز دابیندەکات\nلە پارێزگای #سلێمانی# دوو پڕۆژەی سیتەک و زرگوێز کە لە 1500 یەکەی نیشتەجێبوون پێکهاتوون و کارەکانیان راگیرابوو، بە بڕیارێکی سەرۆکایەتیی ئەنجوومەنی وەزیرانی هەرێمی کوردستان کارکردن تێیاندا دەستیپێکردووەتەوە. زیاتر لە 11%ی دانیشتووانی هەرێمی کوردستان کرێچین و حکومەتی هەرێمی کوردستانیش بۆ چارەسەرکردنی بەشێک لەو کێشەیە ساڵی 2013 بە دەیان پڕۆژەی نیشتەجێبوونی بۆ پێدان بە کرێچییەکان کردەوە، بەڵام بەهۆی قەیرانی دارایی بەشێک لە پڕۆژەکان وەستاون. بەپێی بڕیارەکە مانگانە بڕی یەک ملیار دینار بۆ تەواوکردنی ئەو دوو پڕۆژەیە خەرج دەکرێت. سەرۆکی کۆمەڵەی کرێنشینانی کوردستانیش بڕیارەکە بە کاریگەر لەقەڵەمدەدات و دەڵێت، بۆ وەرگرتنی ئەو 1500 یەکەیە، زیاتر لە 28 هەزار فۆرم پڕکراوەتەوە و بڕیارە بە تیروپشک بەسەر هەزار و 500 کرێچیدا دابەشبکرێت. بەرهەم سەردار، سەرۆکی کرێنشینانی کوردستان دەڵێت: بڕیاروابوو ئەم یەکانە لە ماوەی سێ مانگدا ناوەکان رابگەیێنرێت، بەڵام بەداخەوە ئەوە ماوەی پێنج ساڵە خەڵک چاوەڕوانە، ئێستا ناوەکان پێویستی بە چێکێکی دیکە هەیە. حکومەتی هەرێمی کوردستان هاتووتە سەر هێڵ و دەستخۆشیی لێدەکەین. بڕیارە مانگانە یەک ملیار دینار بدات بە وەبەرهێنەرەکان تاوەکو ئەو پڕۆژەی پێ تەواوبکەن. ئێمەش قسەمان لەگەڵ وەبەرهێنەرەکان کردووە. ئەوانیش بەڵێنیان داوە لە نزیکترین ماوەدا ئەو یەکانە تەواو بکەن، بەتایبەت یەکەکانی سیتەک''. ئەو دوو پڕۆژەیە لە 1500 یەکەی نیشتەجێبوون پێکهاتوون و لە ماوەی ساڵ و نیوێکدا تەواودەکرێن و دابەشدەکرێن. بەو پێیەش حکومەتی هەرێمی کوردستان 18 ملیار دیناریان بۆ خەرجدەکات. هەڤاڵ ئەبوبەکر، پارێزگاری سلێمانی بە تۆڕی میدیایی رووداوی راگەیاند: ''ئامارێکی نوێ دەکەینەوە، ئەو کەسانەی کە لەدوای 2013 ئەگەرسوودمەند بووبن، ئەگەر لانەیەکیان بۆ خۆیان دۆزیبێتەوە، ئەگەر ئاستی بژێویان گۆڕانکاریی بەسەردا هاتبێت، ئەوە بەدڵنیاییەوە دەگۆڕێت بۆ ئەو کەسانەی کە بەپێی ئەو لیستەی لەبەردەستی ئەواندایە کە پێویستیان بە وەرگرتنی یەکەی نیشتەجێبوون هەیە، بەڵام بنەمای یەکەمی بۆ ئەو کەسانەیە کە بەڕێوەبەرایەتیی ئاماری سلێمانی لە رابردوودا ئیشی لەسەرکردوون. لە هەنگاوی یەکەمدا ئێمە مامەڵە لەگەڵ ئەو فۆڕمانەدا دەکەین. هەنگاوی دووەم لەوانەی کە دەمێنێتەوە مامەڵە لەگەڵ ئەو کەسانە دەکەین، کە سوودمەند نەبوون، بۆئەوەی ناویان بخرێتە نێو ئەو پەیڕەوەوە''. بڕیارە دوابەدوای ئەم پڕۆژەیە، 700 یەکەی نیشتەجێبوون بۆ کرێنشینان و کەمدەرامەتانی شارۆچکەکانی سنووری پارێزگای سلێمانی دروستبکرێت. ئەمەش لەپێناوی کەمترکردنەوەی رێژەی کرێنشینییە لە باشووری کوردستان، کە بەپێی دوایەمین داتای کۆمەڵەکەیان، لە 11%ی دانیشتووانی هەرێمی کوردستان کرێنشینن. #10-08-2018#


عێراق، ١٥٣ حاڵەتی نوێی کۆرۆنا تۆمار کرا\nوەزارەتی تەندروستی عێراق تۆمارکردنی ١٥٣ حاڵەتی نوێی ڤایرۆسی کۆرۆنا و شەش حاڵەتی مردنی ڕاگەیاند.\nیوسرا ڕەجەب: کازمی و پەرلەمان گوێیان لە داگیرکارییەکانی تورکیا خەواندووە\nسەرباری بەردەوامی هێرش و پێشێلکارییەکانی تورکیا بۆ سەر سیادەی عێراق، بەڵام کازمی لە کارنامەکەیدا بە هیچ جۆرێک قسەی لەسەر نەکردووە و پەرلەمانتارێکی عێراقیش بەم شێوەیە ڕەخنەی لێدەگرێت: "نەنگییەکی گەورەیە بۆ ڕازیکردنی دڵی وڵاتێکی دراوسێ قسە لەسەر دەرکردنی هێزە هاوپەیمانەکان لە عێراق بکرێت، بەڵام لە هێرش و داگیرکارییەکانی تورکیا بێدەنگ بن".\nبۆمبێکی چێندراوی چەتەکانی داعش، بە ئۆتۆمبێلی کارمەندێکی بەڕێوبەرایەتی کارەبای دیالەدا تەقیوەتەوە و بەهۆیەوە گیانیلەدەستداوە.\nوەزارەتی تەندروستی و ژینگەی عێراق ڕایگەیاند، کە لەماوەی ٢٤ کاتژمێری ڕابردوودا ٥ هەزار و ٩٤٧ پشکنین ئەنجامدراوە، لە ئەنجامدا ١١٣ توشبووی کۆرۆنا تۆمارکراون، لەگەڵ سێ حاڵەتی گیانلەدەستدان، لە بەرامبەریشدا ٧٢ کەس چاکبوونەتەوە.\nهاوسەرۆکی ئەنقەرەی هەدەپە دەستگیرکرا\nڤەژین جۆشکون، هاوسەرۆکی هەدەپە لە شاری ئەنقەرەی پایتەختی تورکیا، لەلایەن پۆلیسی تورکەوە دەستگیرکرا.\nسەرۆکی خۆبەڕێوبەریی فەلستین، لە کاردانەوەی بەرامبەر لکاندنی بەشێک لە کەنارەی ڕووباری ئەردەن بە ئیسرائیلەوە، ڕایگەیاند: چیتر پابەند نابین بە ڕێککەوتنەکانمان لەگەڵ ئەمریکا و ئیسرائیل.\nفەلاحەت پیشە: ٣٠ ملیارد دۆلارمان داوەتە سوریا دەبێ وەریگرینەوە\nئەندامێکی کۆمیسیۆنی ئاسایشی پەرلەمانی ئێران، ڕایگەیاند: ٢٠ بۆ ٣٠ ملیارد دۆلار لە سامانی ئەم خەڵکەمان داوەتە سوریا، کە دەبێت وەریگرینەوە.\nخولی دەیەمی پەرلەمانی ئێران کۆتایی بەکارەکانی هێنا\nخولی دەیەمی پەرلەمانی ئێران کۆتایی بەکارەکانی هێنا و خولی یازدەیەمی پەرلەمانی ئەو وڵاتە دوای جەژن دەست بەکارەکانی دەکات.\nئاماری تووشبوون و گیانلەدەستدان لە ئێران زیادی کردووە\nماوەی چەند ڕۆژێکە ئاماری توشبوون و گیانلەدەستدان بە کۆرۆنا لە ئێران ڕووی لە زیادبوون کردووەتەوە، لە ٢٤ کاتژمێری ڕابردوو زیاتر لە دوو هەزار و ٣٤٠ کەس تووشی ئەو ڤایرۆسە بوون.\nتورکیا، ٢٨ کەسی دیکە بە کۆرۆنا گیانیان لەدەستدا\nبەپێی لێدوانی بەرپرسانی دەوڵەتی تورک لە ماوەی ٢٤ کاتژمێری ڕابردوودا بە هۆی ڤایرۆسی کۆرۆناوە ٢٨ کەس گیانیان لەدەستداوە.\nئەندامانی یەکینەی تۆڵەسەندنەوەی شەهید زەریان دەنیز-ی سەر بە یەکینەکانی پاراستنی سڤیل-یەپەسە لە چوارچێوەی "هەنگاوی تۆڵەسەندنەوە لە داگیرکەران و سیخور-نۆکەرەکان" لە موغلا و دەنیزلی چالاکیان ئەنجامدا.\nلە عێراق ٥٧ توشبووی کۆرۆنا تۆمارکران\nپاریزگاری دیالە هۆشداریی دەدات لە دووبارە بوونەوەی پێشێلکارییە ئەمنییەکان دوای کوژرانی ژمارەیەک لە ئەندامانی هێزە ئەمنیەکان لە چەند ڕۆژی ڕابردوو لە پارێزگاکە و داوا لە حکومەتی ناوەند دەکات چەکی پێشکەوتوویان بۆ بنێرێت تا بتوانن ڕووبەڕووی داعش ببنەوە.\nوەزارەتی تەندروستی ئێران، ئاشکرایکرد لە ٢٤ کاتژمێری ڕابردوودا دوو هەزار و ١١١ کەسی دیکە تووشی کۆرۆنا بوون و بە گشتیش ژمارەی تووشبووان لەو وڵاتە ١٢٤ هەزار کەسی تێپەڕاندووە.\nوەزیری پێشووی بەگریی ئیسرائیل ڕایگەیاند: ئێران دەستی بە پاشەکشە و کشانەوەی هێزەکانی لە سوریا کردووە.\nکورد لە ناوچە دابڕێندراوەکان تەعریب دەکرێت بەرپرسانیشی لە بەغدا بێدەنگن\nکورد لە ناوچە دابڕێندراوەکان تەنیا کەوتووە، لە هەر چوار لاوە دەکرێتە ئامانج، لەسەر ماڵی خۆی دەردەکرێ و عەرەبی هاوردە لە شوێنی جێگیر دەکرێت، ڕۆژێک پۆستە ئیدارییەکانی لێ دەسەنرێتەوە و ڕۆژێکیش ماڵەکانیان دەڕوخێنرێن، ئەمڕۆش دەغڵودانەکانیان بە ڕۆژی ڕوناک دەسوتێنرێ و لەناودەبرێت، کەچی هێشتا یەکێتی و پارتی لە بەغدا شەڕی پلە و پۆست دەکەن و لەسەر کاندیدی پۆستە وزارییەکان ڕێک ناوکەون.\nناوچەی سەوز بە کاتیۆشا کرایە ئامانج\nبە دوو مووشەکی کاتیۆشا ناوچەی سەوز کرایە ئامانج، مووشەکەکان لەنزیک باڵیۆزخانەی ئەمریکا کەوتوونەتە خوارەوە.\nتورکیا، ٣١ کەس بەهۆی کۆرۆناوە گیانیان لەدەستدا\nلەماوەی ٢٤ کاتژمێری ڕابردوودا ٣١ کەس بەهۆی ڤایرۆسی کۆرۆناوە گیانیان لەدەستداوە، بەوەش کۆی ئەو کەسانەی بەهۆی کۆرۆناوە گیانیان لەدەستداوە گەیشتە ٤ هەزار و ١٧١ کەس.\nلە عێراق ١٥٠ توشبووی کۆرۆنا تۆمارکران\nوەزارەتی تەندروستی و ژینگەی عێراق ڕایگەیاند، کە لەماوەی ٢٤ کاتژمێری ڕابردوودا ٣ هەزار و ٥٢٠ پشکنین ئەنجامدراوە، لە ئەنجامدا ١٥٠ توشبووی کۆرۆنا تۆمارکراون، لەگەڵ چوار حاڵەتی گیانلەدەستدان، لە بەرامبەریشدا ٩٢ کەس چاکبوونەتەوە.\nلایەنگرانی حەشدی شەعبی دژی کەناڵی MBC خۆپیشاندانیان کرد\nلایەنگرانی حەشدی شەعبی بە خۆپیشاندان و وتنەوەی دروشم دژی بنەماڵەی حوکمڕانی سعودیە، چونە بەردەم نوسینگەی کەناڵی MBC لە بەغداد، لەبەر ئەوەی لە بەرنامەیەکدا ئەبو مەهدی موهەندیسی بە کوشتنی هاوسەرەکەی نزار قەبانی تاوانبار کردبوو.\nچەتەکانی داعش ٧ هاوڵاتیی مەدەنییان لەسێدارەدا\nچەتەکانی داعش لە بیابانەکانی سوریا، حەوت هاوڵاتیی مەدەنییان بە تۆمەتی پشتیوانی لە ڕژێمی سوریا لەسێدارەدا.\nبۆ جاری دووەم بەغدا کەرەنتینە دەکرێتەوە\nوەزیری تەندروستی عێراق، بڕیاریدا چەند ناوچەیەکی بەغدای پایتەخت کەرەنتینە بکاتەوە، پاش ئەوەی ئامارەکانی توشبوون بە ڤایرۆسی کۆرۆنا تیایاندا بەرزبوەوە.\nئێران، گیانلەدەستدان بە کۆرۆنا ٧ هەزاری تێپەڕاند\nبەگوێرەی وەزارەتی تەندروستی ئێران، لە ٢٤ کاتژمێری ڕابردوودا ٦٩ کەسی دیکە بە کۆرۆنا گیانیان لەدەستداوە و بەگشتیش ژمارەی گیانلەدەستان بەو ڤایرۆسە حەوت هەزاری تێپەڕاندووە.\nشەڕ لە ئیدلب بەردەوامە و هێزەکانی ڕژێمی سوریا بە چەکی قورس باشوری ئیدلب تۆپباران دەکەن.


Hawpshti Media – پەڕە 33 – Hawpshti\nلە كتێبی بیرەوەرییەكانی (بەهادین نووری) سكرتێری پێشووی حزبی شیوعی عێراق، چیرۆكێكی راستەقینەی سەرنجڕاكێشی تێدایە كە دەڵێی چیرۆكخوانەكانی كۆن دایانڕشتووە بۆ ئەو نیمچە دەوڵەتەی پەنجا ساڵ دواتر لە هەرێمی كوردستان دەڕەخسێ.\nناواخنی چیرۆكەكەیش ئەمەیە: ساڵی 1954 لە گرتووخانەی نوگرە سەلمان لە باشووری عێراق، كە تاقانە بینایەكی زۆر گەورەیە لە چەقی بیابانی نێوان عێراق و سعودییە، ژمارەیەكی زۆر ئەندام و سەركردەی حیزبی شیوعی حوكمدرابوون. لەناو ئەو بینایەدا شیوعییەكان كۆمارێكی میللیان دروستكردبوو، ئاڵایەكی رەنگ سووریان هەڵدابوو، بە پلێت و چینكۆ كە هی تەنكیی سەربان بوون، چەندین شمشێریان لێ دروسكردبوو. سەرۆكی ئەو كۆمارە میللییە كوردێكە بەناوی ( حەمید عوسمان) هەموو بەیانییەك شیوعییەكانی سەر بەو كۆمارە دەچنە بەردەمی ئاڵا و سروود دەخوێنن كە شیعری سروودەكە دەڵێ:\nئەی كۆمەڵانی برسی\nلە گوزەرانی ژێردەستی زۆردران بێزاربوون\nئەمە دوا ڕۆژانی ململانێیە\nچۆك بە مردن دا بدەن تا ژیان بدرەوشێتەوە\nبۆخەبات.. بۆ پێشەوە… بۆ چەك… بۆ تۆڵە سەندنەوە\nدانیشتووانی گرتووخانەكە بەوانەی سەر بە كۆماری شیوعییەكان و ئەوانەیشی لە دەرەوەی كۆماربوون، ڕۆژانە بە سەیارەی پۆلیس، خواردن و ئاویان بە تانكەر بۆ دەهات. خۆ ئەگەر یەك ڕۆژ خواردن و ئاویان بۆ نەچووایە، پەشێو و شپرزە دەبوون.\nبەهادین نووری دەڵێ، ئەو ڕۆژانە، بەرپرسانی كرتووخانەكە لەگەڵ زیندانییەكان زۆر پشوودرێژ و لەسەرخۆبوون، هاوكارییان دەكردن و تاڕادەیەك چاوپۆشییان دەكرد لە هەڵسوكەوتی زیندانییەكان بەتایبەت شیوعییەكان كە زۆرینەی زیندانییەكانیان پێك دەهێنا.\nبەهادین نووری دەیگێڕێتەوە سەرۆك و ئەندامانی ئەم كۆمارە میللییەی ناو گرتووخانەی نوگرە سەلمان زۆر توندوتیژبوون. دەیانویست بچنەوە بەگژ دەوڵەتدا، دەیانوت ئەم كۆمارە سەرەتایەك و ئەزموونێكە بۆ ئەو كۆمارەی لە داهاتوودا ڕایدەگەیەنین. منیش عەقڵم ئەو هەڵسوكەوت و جرپنییەی قبوڵ نەدەكرد پێموتن، ناكرێ لەم زیندانەدا كە هیچی لە دەستی ئێمەدا نییە ئاوا پێداگربن. ئێمە خاوەنی سنووری ئەودیو دەرگاكەمان نین، بەرپرسانی زیندان ئەگەر دەست بۆ تفەنگ و زۆرداریش نەبەن، تەنیا بە گرتنەوەی ئاو و نان لێمان، ئێمە تێك دەشكێین و ئەوەی هەمانە لە دەستی دەدەین. تكایە ئارام ببنەوەو هەڕەشە مەكەن. بۆ ئەوەی كۆمارە میللییەكە و ئاڵا و شمشێرەكەتان بمێنێتەوە، واز لەو كەلـلـەڕەقیی و هەڕەشە و گوڕەشەیە بێنن.\nلە درێژەی چیرۆكەكەدا بەهادین نووری ئەوەی نیشانداوە، كە تاڕادەیەك سەرۆك و ئەندامانی كۆمارە میللییەكە بە نابەدڵیی رازی بوون واز لەو هەڵسوكەوتە هەرزەكارانە بێنن، بەڵام لە كۆتاییدا سەربازەكان بەهۆی كەلـلەڕەقیی حەمید عوسمانی سەرۆكەوە، رۆژێك لە كاتی گواستنەوەی زیندانییەكاندا، شیوعییەكان داركاریی دەكەن و زۆربەی زۆریان خەڵتانی خوێن دەكەن.\nدوای نیو سەدە لە تێپەڕینی ئەم رووداوە، كتومت دەڵێی بۆ ئەم بارودۆخەی هەرێمی كوردستان داڕێژراوە. حكومەتەكە دەڵێی تاقانە بیناكەی نوگرە سەلمانە لەو بیابانەدا، پشوودرێژیی و چاوپۆشیی بەرپرسانی گرتووخانە دەڵێی ئەو دەرفەتەیە ئەمریكییەكان رەخساندوویانە بۆ كورد، تورك و عەرەب و فارسیش بەناچاری قبوڵیانكردووە.\nسوپا و كەرەستە سادەكانی سوپای ئەو كۆمارە كەشمشێری لەتەنەكە دروستكراوبووە، ڕێك دەڵێی چەكی كۆنی بەردەست هێزە پەرت و نانیزامییەكەی پێشمەرگەیە. هێنانی رۆژانەی نان و ئاو لە دەرەوە هەمان هاوردنی هەموو شتێكە لە دەرەوە!\nكەلـلەڕەقیی حەمید عوسمانی سەركۆماری شیوعییەكانی نوگرەسەلمان و حساب نەكردن بۆ ئەو واقیعە تاڵەی زاڵە بەسەر ئامانج و هیواو خەونی لەمێژینەت، هەمان كەلـلـەڕەقیی و ناواقیعبینی سەركردەكانی هەرێمی كوردستان بوون لە بیابانێكی پڕ لە تەڵە و تەنگ و چەڵەمەدا.\nتائێرە، ئەزموونی هەرێمی كوردستان زیاتر لە نیوەی ئەو چیرۆكەی شیوعییەكانی گرتووخانەی نوگرە سەلمانی بەسەردا هاتووەتەوە، ئینسان كە هیچ دەسەڵاتێكی نەبوو لە چاككردنی ئەو هەموو هەڵە و پەڵەیەی سەركردەكان دروستیان كرد، ئاوات دەخوازێ كە وەكو حەمید عوسمان و ئەندامانی كۆمارە میللییەكەی، لە سەیارە دانەگیرێن خەڵتانی خوێن بكرێن و كۆتایی بە كۆمارە میلییەكە و ئاڵا سوورەكە بێنن و شمشێرە لە تەنەكە دروستكراوەكانیش نەتوانن زلـلـەیەكی دروژمن كەم بكەنەوە. چونكە ئەوەی كۆمارە میللییەكەی نوگرە سەلمان ئەنجامی ناواقیعیی و كەلـلـەڕەقیی سەركردەكانی بوو كە زووتر هەڵوەشایەوە.\nهەموو خەون و ئامانجێك، چەندە پێویستی بەحەقیقەت و ڕەوایەتیی هەیە، ئەوەندە و زیاتریش پێویستی بە زەمینەسازیی هەیە، پێویستی بە بیركردنەوەی ژیرانە هەیە بۆ مسۆگەركردنی.\nسەركردە و ئینسانی ژیر، هەوڵ دەدات زیاتر بمێنێتەوە بۆ ئەوەی زیاتر بەدەستبێنێ. بەڵام سەركردەی هەڵەشە پێچەوانەی ئەمانە دەكات بەر لەوەی زۆر بكات زۆری دەوێ!\nبۆ ئەو لەشكرە ئەندام پەرلەمانانەی لەكابینەی یەكەمەوە بۆ كابینەی نۆیەم بە ژنان و پیاوانە بەعیلمانی و ئیسلامیەكانەوە، بە شیوعی و سۆشیالیستەكانەوە؟\nبا واز لە نیوەیان بهێنین، كە بن دیوار و بازرگانن یان نەخوێندەوارو حیزبیەكانن؟ كە زۆربەیان لە دەست بەرزكردنەوە زیاتر یەك ووشەیان لە پەرلەماندا نەووتوە؟ كەدەزگایەك بوە بۆ ئەو بەڕیزانەی چانسی بردنەوەی فرسەتێكیان هەبووە\nبۆ كۆكردنەوەی سامان بەبێ ماندووبوون وزەحمەتكێشان لە پێناوی زامن كردنی مووچەی زەبەلاح و سەفەرەكانی ئەوروپایاندا پەرلەمانیان كردە دیوەخان و سەنگەری سەرسەختی حیزب یەكە بەیەكەیان بەرپرسیارن لە چەسپاندنی گەندەڵی بە چەپڵە ڕێزان ڕێگەیان بە تاڵانكردنی میللەت دەدا، شەرعیەتدان بەشەڕەكانی ناوخۆ و پەلكێشكردنی هێزی دەرەكیدا ، تا دەگاتە تێپەڕاندنی ئەو ڕیفراندۆمەی كە نیوەی هەرێمیان پێ دۆڕاند ڕۆژانە كەرامەتی ئەم میللەتە لەژێر پۆستالی عەجەم و توركدایە لەبری بەرگری كردن پاساو بۆ حیزب و دوژمنكاریەكانیان دەهێننەوە جگە لە شەڕی پۆست و سەنگەر گۆڕینەوە، هیچ دەستكەوت و سوودێكیان بۆ ئەم میللەت نەبووە؟\nكارەساتەكە لەو نیوەیەدایە كە خاوەن بڕوانامە وڕۆشنبیر و نوخبەكانن كە گوایا نوێنەری ڕاستەقینە و پارێزەری دەنگی میللەتن كە ڕۆژانە لە شاشەی تیڤیەكان، یان لە پەیچ و ڕۆژنامەكان، جگە لە فەیسبووك و توویتەكانیان یان لە ڕێكخراو دەستە و گروپەكانیان كاسیان كردووین بە بانگهێشتی چاكسازی، بە هەڵڕشتنی دروشمی وەهمی لە نووسین و ڕەخنەكانیان داوای ڕاپەڕین و گۆڕانكاری دەكەن ؟ كە خۆیان بەدەم ڕاست و چاوساغی میللەت لەقەڵەم دەدەن كە ئێوە نەتوانن دەست بەرداری مووچەی خانەنشینیتان بن؟ گلەیی و گازندە لە حیزب و حكوومەتی چی دەكەن؟ ئیتر چۆن ڕووتان دێت، لەمەودوا باس لە چاكسازی و گۆڕانكاری بكەن؟ كاتێك كە بەها و ئاكاری سیاسی تەنها دروشم بێت بۆ خەڵك نەك بۆ خۆتان، سەرتان شۆڕكەن بۆ خانەنشینیە ناڕەواكانتان، ئیتر كوردایەتی و خەباتی شاخ و شارتان بە هاووڵاتیان مەفرۆشنەوە؟\nقەندیل لەنێوان هەولێر و بەغدا ..!\nچه‌ند سه‌رچاوه‌یه‌كی سیاسی و میدیایی عێراقی ئه‌وه‌یان ئاشكرا كردووه توركیا پێش ئه‌وه‌ی ده‌ست به پڕۆسه‌ی “چڕنووكی پڵنگ” بكات له ناوچه شاخاوییه‌كانی هه‌رێمی كوردستانی عیراق دژ به گه‌ریلاكانی پارتی كریكارانی كوردستان، ئه‌نقه‌ره یارمه‌تی هه‌واڵگری له چه‌ند لایه‌نێكه‌وه ده‌ستكه‌وتووه كه په‌یوه‌ستن به حكومه‌تی هه‌رێمی كوردستانه‌وه.\nیاوەر گوتی به گوێره‌ی ده‌ستور و یاسا پاراستنی هه‌موو ئاسمانی عێراق به هه‌رێمی كوردستانیشه‌وه، به‌شیكه له به‌رپرسیاریه‌تی حكومه‌تی ئیتحادی له به‌غدا، بۆیه ئه‌و تۆماتانه‌ی ئاراسته‌ی هه‌رێم ده‌كرین له‌وباره‌وه ناهه‌ق و به‌تاڵن.\nچاودێران ده‌ڵێن كه ڕوخساره‌كانی دروستكردنی پشتێنه‌یه‌كی ئه‌منی توركی له قوڵایی خاكی هه‌رێمی كوردستاندا ده‌ركه‌وتوون، توركیاش هه‌روه‌ك له سوریا كردی، له‌و ناوچانه ناكشێته‌وه كه له كرده‌ی سه‌ربازی “چڕنووكی پڵینگ” دا كردوونییه ئامانج. ته‌نانه‌ت توركیا ڕازیش نییه بنكه سه‌ربازییه‌كانی له خاكی هه‌رێمی كوردستان بكێشێته‌وه كه گرنگترینیان بنكه‌ی سه‌ربازی به‌عشیقه- یه له نزیك موسڵ.\nدەرمان لە ئیمارات دێت، دابەشی دەکەن بەناوی رێکخراوی مامەوە\nد. غالب محەمەد ئەندامی پەرلەمانی عێراق رەخنەیەکی توند لە کۆمپانیاکانی یەکێتی و رێکخراوەکانیان دەگرێت و دەڵێت ” دەرمان وڵاتی ئیماراتی عەرەبی دەینێرێت و ئەمان بەناوی رێکخراوی مامەوە دابەشی دەکەن”.\nلە پۆستێکدا لە ئەکاونتی خۆی. دغالب محەمەد ئەندامی پەرلەمانی عێراق نوسیوویەتی ” بەناو حكومەتی عیراق وەرگیراوە كە چی دەزگای مام بەناوی خۆی بڵاوی دەكاتەوە”.\nهەروەها نووسیوویەتی ” بەراستی شەرمە پارەی میلەت بدزیت بە ناوی كۆمپانیای نۆكان و ئیدارەی گشتی و قەیوان ، دوای ئەو دەرمان و پێداویستی پزیشكی لە وڵاتی ئێماراتی عەرەبی دێت بیكەیتە ناو مام”.\nئەو پەرلەمانتارەی گۆڕان لە کۆتایی پۆستەکەیدا نووسیویەتی ” ئەم بنەماڵەی بوون بە خاوەنی دەیان ملیار دۆلار لەسەر داهاتی خەڵك كەچی بۆ خێرەكەش دەست دەبەن بۆ ماڵی خەڵك”.\nزۆرێک لەو یارمەتیانەی لەلایەن وڵاتانی کەنداو و دەرەوە کە کۆمەکی هاوڵاتیان هەرێم دەکرێت، رێکخراوەکانی پارتی و یەکێتی قۆرخیان کردووە بۆ خۆیان و وەک دەستکەوتێکی حیزبی دابەشی دەکەن بەسەر ئاوارەو خاوەن پێداویستیەکاندا.\nمانگی ڕابردو ٢٧ کۆڵبەر کوژران و بریندار بون\nلەماوەی مانگی ڕابردووی زایینی، لانیکەم ٢٧ کۆڵبەر و کاسبکار لە سنوورەکانی کوردستان کوژراون و یان بریندار بوون.\nبەپێی هەواڵێکی ڕێکخراوی مافی مرۆڤی هەنگاو، لە ماوەی مانگی ڕابردو لانیکەم ٢٧ کۆڵبەر لە سنوورەکانی کوردستان کوژراون و بریندار کراون کە ٨٩٪ی ئەو حاڵەتانە بە تەقەی ڕاستەوخۆی هێزە چەکدارەکانی ئێران و تورکیا بووە.\nبە پێی ئەم ڕاپۆرتە، لەو ماوەیەدا ٧ کۆڵبەر و کاسبکار کوژراون و ٢٠ کۆڵبەریش بریندار بوون. زیاترین ژمارەی کوژران و بریندار لە پارێزگای ئورمیە تۆمار کراوە کە ١٨ حاڵەت بووە.\nتەقەی ڕاستەوخۆ : ٢٤ حاڵەت (٧ کوژراو و ١٧ بریندار) کە دەکاتە ٨٩٪ ی کۆی حاڵەتەکان.\nتەقینەوەی مین: ٢ حاڵەت (٢ بریندار ) کە دەکاتە ٧.٥٪ ی کۆی حاڵەتەکان.\nلێدان و کوتان: ١ حاڵەت (١ بریندار ) کە دەکاتە ٣.٥٪ ی کۆی حاڵەتەکان.\nپارێزگای ئورمیە: ١٨ حاڵەت ( ٧ کوژراو ١١ بریندار).\nپارێزگای سنە: ٥ حاڵەت ( ٥ بریندار ).\nپارێزگای کرماشان: ٤ حاڵەت (٤ بریندار ).\nبەڤیدیۆ..لینۆڤۆ نمونەی کۆمپیوتەرە نوێکەی بە بەکارهێنەرانی ناساند\nلینۆڤۆ، گەورە کۆمپانیای چینی بواری تەکنەلۆجیا کۆمپیوتەرە نوێکەی بە بەکارهێنەرانی ناساند، کە پاڵپشتی تەکنەلۆجیای نەوەی پێنجەم(5G) دەکات و خێراییەکی سەرسوڕهێنەری هەیە.\nکۆمپویەتەرە نوێکەی لێنۆڤۆ ناوی( Lenovo Flex 5G) و کێشی تەنها 1350 گرامە، شاشەکەی تەچ سکرینە و 14 ئینچە، توانای نوشتانەوە بە 360 پلە هەیە و وەک تابلێت بەکاردەهێنرێت، قەڵەمی تایبەت بەخۆی لەگەڵدایە.\nمیمۆرییەکەی 256 گێگابایتە، بەهۆی بونی باتریەکی ناوازە تیایدا لەدوای بارگاویکردن توانای ئیشکردنی بۆ ماوەی 25 کاتژمێر هەیە.\nپرۆسێسەری کۆپیوتەرەکە سناپدراگۆنی (Snapdragon 8cx )ە، ڕامەکەی 8 گێگابایتە، بەهۆی پاڵپشتیکردنی 5G بە مۆدیمێکی تایبەت توانای داونلۆدکردنی داتای هەیە بە بڕی دو هەزار مێگابایت لە یەک چرکەدا.\nلەرێگەی فینگەر پرینت و تەکنەلۆجیای ناسینەوەی روخسار(Face Recognition) دەتوانرێت قوفڵ بکرێت، هاوکات شوێنی سیمکارت و ئی کارتی(e-Card)ی هەیە و دەتوانرێت وەک مۆبایل بەکار بهێنرێت.\nنرخی دەستپێکی لاپتۆپەکە لە ئەمریکادا هەزار و 399 دۆلار دەبێت.\nنەمانی شکۆی مرۆڤ لە هەرێمی کوردستان..\n🔹شكۆی مرۆڤ پەیوەندی بە پۆست و پارەوە نییە بەڵكو شكۆی مرۆڤ هەڵوێست و راستگۆیی و دڵسۆزیی و پابەندبوونە بە بەهای بەرزی مرۆڤایەتی و ئایینەکان.\n🔸بە درێژایی مێژوو خودای گەورە هەرگیز لەبەر نەبوونی ئایین و زانست و تەکنۆلۆژیا و کۆشک و تەلار و باڵەخانە و ئەهرامات، مرۆڤی لەناو نەبردوە، بەڵام لەبەر شکاندنی شکۆی مرۆڤ و ستەم و ستەمکاریی و داڕمان لە ڕەوشتی جوان، ژیان و شارستانیەتی ڕووخاندوە و کۆشک و تەلار و باڵاخانەکانی لە رێی دەسەڵاتەکانی خۆیەوە تێک و پێک داوە.\n🔹تێکدان و لەناوبردنی گەردوون لای خودای گەورە ئاسانترە لە شکاندنی شکۆی مرۆڤ زانستیش هیچ نرخێکی نیە ئەگەر مرۆڤ تێیدا شکۆدارنەبێ .\n🔸ئەبێ مرۆڤ باڵاتر بێ لە تەکنەلۆژیا، باڵاتر بێ لە زانست، باڵاتر بێ لەشارستانیەت، باڵاتر بێت لەسیاسەت دەبێ زانست و تەکنەڵۆژیا و شارستانیەت و سیاسەت بۆ خزمەتی مرۆڤ بن، نەک مرۆڤ بکرێتە قوربانی دەستی ئەوانە.\n🔹لە کوردستان بەهۆی دەستبەرداگرتنی شکۆی مرۆڤ و بێنرخ بوونی مرۆڤ و سەرگێژکردنی مرۆڤ بە کۆمەڵێک شتی بێ کەڵک و بێماناوە، زۆرجار تاکی کورد نازانێت بۆ دەنگ هەڵدەبڕێت یا ئەو کاتانەشی دەنگ هەڵەبرێت زۆر جار ئامانجەکە ناپێکێت.\n🔸تاکی کورد لە ناخییەوە هەست دەکات بابەتێک پرۆژەیەکی هەیە، بەڵام بەهۆی سەرگێژبوونی بە کۆمەڵێک شتی ترەوە، وەک پێناسی مرۆڤ و ماف و ژیان، نازانێت قەزییەو بابەتەکەی چییە و دەبێت بۆچی تێبکۆشێت.\n🔹هۆکاری ئەم دۆخەش دەگەڕێتەوە بۆ ئەو بەرداشە سیاسی و کۆمەڵایەتییانەی کە زەمەنێکە لەم کۆمەڵگەیەدا هەڵدەسوڕێن، بۆ بێنرخ کردنی مرۆڤ و هەر رۆژە و بەجۆرێک بیر لە دیلکردنی مرۆڤ و لە ژێرپێنانی کەرامەتی مروۆڤ و مرۆڤایەتی دەکرێتەوە، ئەمانەش پێکەوە بونەتە هۆکار بۆ ونبوونی ئەو کێشە سەرەکییەی کە دەروونی مرۆڤەکانی داغان کردووە و هەڵتەکاندووە.\n🔸گەلی کورد و کۆمەڵگەکەی زۆری چەشتووە لەدەست حکومەتەکان هەر لە پێش راپەڕین و دووای راپەڕین و ئەو ٢٩ ساڵەی حوکمرانی کوردییش وای لە کورد و تاکەکانی ناو کۆمەڵگەی کوردی بە تایبەتی باشوری کوردستان کردوە کە متمانەیان بە حکومەت و دەسەڵاتی کوردی نەمینێت و ئاواتەخوازی ئەوە بن بێگانەکان حکومداریان بکەن لەبری ئەم دەسەڵاتدارانە لایان ئاسایی بێت.\n🔹حکومەتە یەک لەدوای یەکەکان و حیزبەکان لەکاتی هەڵبژاردنەکاندا دەیان دروشمی زۆر بریقەدارو بەڵێنی زۆریان بە خەلک داوە لەپاشان هیچیان جێبەجێ نەکردوە یاخود بۆی نەکراوە جێبەجێی بکا، لە باشکردنی بژێوی ژیان ودابینکردنی پێداویستەکانیان لە خزمەتگوزاری تەندروستی و چاککردنی ڕێگاوبان، دابینکردنی شوێنی نیشتەجێبوون و باشکردنی سیستمی خوێندن و دامەزراندنی دەرچوان و زیادکردنی هەلی کار.\n🔸لەو چەند ساڵانەی رابردووشدا کێشەی ئازادی رادەربڕین و گرفتی موچە بەزەقی رەنگیدایەو و زیاتر لە متمانەی هاوڵاتی کەمکردۆتەوە بەرامبەر بە حکومەت و دامو دەزگاکانی.\n🔹هاوڵاتی بە چاوێکی زۆر خراپ و گوماناوییەوە سەیری هەمو کارێک و هەنگاوێکی حکومەت دەکا تەنانەت ئەگەر لە بەرژەوەندی هاوڵاتیش بێت، ئەمەش وایکردوە داواکاریەکانی هاوڵاتی سەرەتایی بن و بۆ تێرکردنی سک و دابینکردنی پێداویستەکانی هەنوکویی بێت و بیر لە پڕۆژەی درێژخایەن نەکەنەوە .\n🔸کوردستان لەبارودۆخێکی لەم شێوەیەی ئێستادا کە بەدەست دەیان قەیرانی ناوخۆی و ڤایرۆسی کۆرۆناوە دەناڵێنێت هەموو حزبەکانی کوردستان کەم تا زۆر پشکیان هەیە لە دروستبوونی ئەم قەیرانانە\n🔹حکومەت و دەسەڵات سەرەتایی ترین مافەکان بۆهاووڵاتیان دابین ناکات تەنانەت موچەکانیشیان نادەنێ کە لە بەغدادەوە دێت بۆ فەرمانبەران.\n🔸 ئەوەی جێگەی داخە لەبەرامبەر ئەم دەسەڵاتە خۆسەپێنە ئۆپۆزسیۆنێکی چالاک و کرداریمان نیە پشتیوانی لەمافخوراوان بکات.\n🔹حکومەت خەمى خەڵک و نەخۆشى کۆرۆناى نییە ، لەبیرى ئەوەدایە چۆن بە کۆرۆنا خەڵک لەبابەتى موچە بێدەنگ بکات چەندە کەرەنتینەکردن و قەدەغەی هاتوچۆ پیویستە دووئەوەندە موچە و ژیانی خەڵک پێویستترە .\n🔸سیاسەت لەم هەرێمەدا وایلێهاتوە مانای ڕاستەقینەی لەدەست داوە، دادپەروەریی سەرەو ژێر کراوە، شکۆی مرۆڤ وەک سەنتەر بوون لەکەدار کراوە گرنگە تاک بەتاکی کورد ئەم ڕاستیە بزانێت شکۆی مرۆڤایەتی ناگۆردرێتەوە، ژێر دەستەیی هەرچرکەیەکی مردنێکە.\n🔹ھەموو مرۆڤێک شایەنی بایەخ و ڕێزلیێنانە سەرەڕای ئەوەی مافی ھەیە کە چۆن ژیان بەسەر بەرێ ئەوەش لە ئادەمیزادبونیەوە سەرچاوە دەگرێت، بە پێی ئەو باوەڕەی ھەیەتی کە دەوترێ ھەندێ شتی دیاری کراو ھەن کە مرۆڤێک لەگەڵ مرۆڤێکی تر دا بەشداری تیا دەکەن بەتایبەت مافە سروشتیەکان .\n🔸جیاوازی ئاینی یان جێندەری یا نەتەوەیی نابنە بنەمایەک بۆ ڕێزگرتنی مرۆڤ ھەر کەسەو وەک مرۆڤ مافی خۆیەتی ئەو ژیانە ھەڵبژێریت کەخۆی مەبەستیەتی بەمەرجێک مافەکانی خەڵکی دیکە پێشێل نەکات بەڵام ئەوەی دروست نەبوو ئەمانە کردیان لە بەرامبەر شکاندنی شکۆی مرۆڤایەتی.\n🔹بەشێوەیەکی گشتیی هەموو ئەو هۆکارانەی کە باسمانکردن ئەوە دەردەخەن شکۆی مرۆڤ و بەهای مرۆڤبوون پێشێلکراوەو دەکرێت وە بە بیانووی جیاواز و هەندێکجار لەبەر نەزانیی و ناهۆشیاریی و شڵەژاویی دۆخەکە، ڕەچاویی شکۆ و بەهای مرۆڤ ناکرێت.\n🔸 ئیتر کاتی ئەوە ھاتوە کۆتایی بە شکاندنی شکۆ و کەرامەتی مرۆڤ و دزین و قەیران و خوێن مژیە بھێنرێت و تاک و هاوڵاتی کوردیش خۆی دەتوانێت شکۆ بۆ خۆی بگێڕێتەوە..\nیادیان دەکەینەوە تا بیریان نەچێتەوە ! کۆمەڵکۆژی هەولێڕ\nکۆمەڵکۆژی هەولێر: یادیان دەکەینەوە تا بیریان نەچێتەوە !


ئه‌تلانتس دوایـین گه‌شـتی خۆی بۆ ئاسـمان ئه‌نجام ده‌دات\nی مانگی حه‌وت ٠٨, ٢٠١١\nکه‌شـتی ئاسمانی ئه‌تلانتس له ده‌می ده‌رچوونی به‌ره‌و ئاسمان، هه‌ینی 8 ی حه‌وتی 2011\nکه‌شـتی ئاسمانی ئه‌تلانتس ئه‌مڕۆ هه‌ینی به دوایـین ئه‌رک به‌ره‌و وێزگه‌ی نێونه‌ته‌وه‌یی ئاسـمان به‌ڕێکه‌وت و ئه‌مه 135 هه‌مین و هه‌روه‌ها دوایـین فڕینی که‌شتیـیه له ماوه‌ی ته‌مه‌نی 30 سـاڵه‌ی پـرۆگرامی که‌شـتی ئاسـمانیدا.\nله‌و باره‌یه‌وه ئاژانسی واڵای ئاسـمانی ناسا گوتی نزیکه‌ی یه‌ک ملیۆن که‌س له ناوه‌وه و ده‌ره‌وه‌ی بنکه‌ی ئاسـمانی که‌نه‌دی له فلۆریدا گردبوونه‌وه بۆ ته‌ماشـاکردنی دیمه‌نی هه‌ڵـدانی مێژووی که‌شـتی ئاسـمانی ئه‌تلانتس. هاوکات کارمه‌ندانی به‌شی کۆنتڕۆڵی هه‌ڵـدانی که‌شـتیـیه‌که ده‌ڵێن ئه‌مه کاتێـکی پـڕسۆزه بۆ ئه‌وان.\nچوار ئه‌ندامی تاقمی ئه‌تلانتس پـێداویسـتی و که‌ره‌سـته‌ی یه‌ده‌ک و تاقیکردنه‌وه‌ی زانسـتی له ماوه‌ی 12 ڕۆژدا ده‌گه‌یه‌نـنه وێزگه‌ی ئاسـمانی.\nئه‌وه‌ی جێی ئاماژه پـێـکردنه که‌شـتی ئاسـمانی ئه‌تلانتس له ماوه‌ی 30 سـاڵی ڕابردوودا کاری سه‌ختی بۆ پـرۆگرامی ئاسـمانی کردووه، ئه‌وه‌ی مرۆڤی گه‌یاندووه‌ته ئاسـمان. هه‌روه‌ها ڕۆڵێـکی سه‌ره‌کی هه‌بووه له بنیادنان و به‌ڕێوه‌بردنی وێزگه‌ی ئاسـمانی نێونه‌ته‌وه‌یی و ئه‌نجامدانی ئه‌و ئه‌رکه گرنگانه‌ی دیکه‌ش.\nئه‌وه‌ی جێی ئاماژه‌یه کۆتایی‌هاتنی پـرۆگرامی که‌شـتی ئاسـمانی ئه‌تلانتس ئه‌مه‌ریکا به که‌شـتی ئاسمانی خۆی ئه‌وه‌ی مرۆڤ ڕه‌وانه‌ی ئاسـمان ده‌کات ده‌هێڵێته‌وه.\nمێژووی پـرۆگرامی که‌شـتی ئاسـمانی ئه‌مه‌ریکا


دوای ئەوەی "بەدرخان" لە ساڵی 1835دا بارودۆخی لەشکەری، سیاسی و ئابووری و کۆمەڵایەتیی بەهێز دەکات، هێدی هێدی خۆی بۆ دەوڵەتێکی کوردی ڕێکدەخات.\nلە نێو مێژووی نەتەوەی کورد، زۆر کەسایەتی و بنەماڵەی کورد پەروەر هەڵکەوتوون، خزمەتییان بە نەتەوە و نیشتمانی خۆیان کردووە و بوونەتە گیانفیدای ئارمانجە ڕەواکانی نەتەوەی خۆیان، خۆشی و دەوڵەمەندی لەلایان گرینگ نەبووە، هەموو هەوڵیان سەرکەوتنی نەتەوەکەیان بووە. یەکێک لەوان؛ بنەماڵەی بەدرخانییەکان بووە و لەنێو ئەم بنەماڵەیەدا گەلێک کەسانی ڕێبەر و ناودار هەڵکەوتوونە. "ڕوودیارد کیپ لینگ" (Rudyard Kipling) نووسەری به‌ریتانیایی دەڵێت؛ "ئەگەر مێژوو وەکوو چیرۆک گوترابا و دەرسیان دابا، هیچکات لە بیر نەدەکرا". ئەم وتەیەی "ڕوودیارد کیپ لینگ" ڕاستە، چونکە مێژووی ئێمەی کورد هەمیشە لە لایەن داگیرکەری کوردستانەوە بە شێوەیەکی چەوت نووسراوە، ئێستا؛ ئەوەی بۆ ئێمە ماوە لە لایەن چیرۆکبێژ و دەنگبێژەوە، سینگ بە سینگ وتراوە و کەسانی نیشتمانپەروەر و نووسەر لێیان وەرگرن و بیانکەنە کتێب.\n"بەدرخان ئەودال" یان بەدرخان بەگی کوڕی "عەبدوڵڵا بەگ"، لە ساڵی 1803 دا لە شاری جەزیرەی بۆتان سەر بە باکووری کوردستان لەدایک بووە. بەڵام سەبارەت بە ڕێکكەوتی لە دایکبوونی، بۆچوونی جیاواز هەن. هەندێک لە میژوونووسان دەڵێن "بەدرخان" لە نێوان ساڵانی 1803 هەتا 1806 لەدایک بووە. له بنەماڵەی "عەزیزان" بوو. "شەرەفخان بەدلیسی" لە شەرەفنامەی خۆیدا نووسیویە؛ "بنەماڵەی عەزیزان پێشتر ئێزیدی بوون، دواتر بوونە بە موسڵمان". لێرەدا پێویستە بزانین میر "بەدرخان" لە کاتی دەسەڵاتداری خۆیدا چی کردووە و ئایا بۆ سەربەخۆی نەتەوەی کوردی خەباتی دەکرد یان تەنیا بۆ بنەماڵەی خۆی؟ میر بەدرخان هەر زوو دەگات بە دەسەڵات و لە ساڵی 1830دا ئیدارەی بۆتان بەدەستەوە دەگرێ. ئەو هەر زوو لەگەڵ "میری سۆران" میر محەممەد هاوپەیمانی دروست دەکات. پەیوەندییەکی باشی لەگەڵ ئەرمەنییەکان هەبوو، بڕیاری دابوو هەر کەسێک ژیانی هاوبەش لەگەڵ کچی ئەرمەنی پێکبهێنێت، هاوکاری دەکات. تەنانەت گەنجانی ئەرمەنیش لە ناو هێزە سەربازییەکانیدا بەشدار بوون و هێزێکی باشیان پێکهێنا بوو. چەندین ڕاوێژکاری ئەرمەنی وەک "دومیستیهان مانکۆلییان، ئوجانسی شاڵکترین و میرمارتۆ" لە ناو هێزەکانیدا و دەوروبەری خۆیدا هەبوون. بۆ خۆپێگەیاندنی منداڵانی کورد هەوڵێکی زۆری دەدا، دەوترێ جارێک "میر بەدرخان" سەردانی یەکێک لە قوتابخانەکان دەکات و بە مامۆستاکەیان دەڵێت؛ "هەر مناڵیک لاپەڕەیەکی بە بێ هەڵە بخوێنێتەوە، پاشایەتی پێ دەبەخشم". لێرەدا دەردەکەوێ مەبەستی میر ئەوە بووە هانیان بدا باشتر بیخوێنن و بۆ داهاتووی کوردستان باندۆڕدار بن. هەوڵێکی زۆری داوە کەسانی خوێنەر بۆ ئەوەی ببنە پسپۆر و فێری زانیاری مۆدێڕن ببن، بەرەو ئورووپای دەناردن. خزمەتێکی گەورەی بە نەتەوەی خۆی کرد، لە کاتی دەسەڵاتی میر بەدرخاندا نە تەنیا دادپەروەری و بەرانبەرییەکی باش هەبوو، بەڵکوو کەسانی دز و گەندەڵیش نەبوون. ئەو لە کاتی دەسەڵاتداری خۆیدا بۆ ئەوەی نەتەوەکەی سەربەخۆ بێت و پێویستی بە یارمەتی هیچ لایەنێک نەبێت، دوو کارگەی بەرهەمهێنانی چەک و بارووت لە شاری جەزیرە دروست کرد. بێجگە کارگەی چەک و بارووت، دراویشی بە ناوی خۆی دروست کردبوو، لە لایەکی ئەم دراوە نووسیبووی "میری بۆتان بەدرخان" و لە لای دیکە نووسیبووی "1258ی کۆچی".\n"میر" توانیبووی کەسانێکی زۆر بۆ لای خۆی ڕابکێشێ، هەر کەسێکیش تووشی تاوانێک ببوایە بە تووندی سزای دەدا و هەر کەسیش دزی کردایە دەستی دەبڕی، زەوی بە نرخێکی هەرزان دەدا بە جووتیاران، بە ڕێژەی سێ لە سەدی داهاتەکەی دەیاندا بە میر بەدرخان، ئاستی ئەم داهاتە لە داهاتێک، دەوڵەتی عوسمانی لە جووتیارانی وەردەگرت زۆر کەمتر بوو. هاوکاری ماددی ئەو بنەماڵانەی دەکرد کە دەسکورت و کەم داهات بوون. هەر بۆیەش خەڵکی کوردستان میر بەدرخانیان خۆشدەویست. شێوازی فەرمانڕەوایی ئەوندە تووند بووە؛ تەنانەت کەسێک وەکوو دز و گەندەڵ لە سنووری دەسەڵاتیدا دیار نەبووە و ئەم ناوچەیە ئاسایشێکی گشتگیری بە خۆیەوە بینیبوو. لە کتێبە میژوویەکاندا باسیان کردووە؛ لەو کاتەدا دوو گەشتیاری ئامریکایی سەردانی ناوچەکانی ژێر دەسەڵاتی میر بەدرخانیان کردووە و بۆ ماوەی چوار حەوتوو لەوێ مابوون و تووشی هیچ گرفتێک نەبووبوون، بینیبوویان خەڵکی ئەم دەڤەرە و سەرۆک عەشیرەکان چەندە میریان خۆشدەوێت و دیاریان بۆ میر دەبرد. هەوڵی دابوو هەموو ناوچەکانی کوردستان بە دەستەوە بگرێ، ئەو بۆ سەربەخۆیی کوردسان خەباتی دەکرد. کاتێک کە سووپای عوسمانی سەرقاڵی شەڕکردن لەگەڵ دەوڵەتی میسر بوو، میر ئەم هەلەی بە دەرفەتێکی باش زانی و پەرەی بە ڕزگارکردنی ناوچەکانی کوردستاندا، لە مووکریانەوە تاکوو بۆتانی ڕزگار کرد. دادپەروەری "میر بەدرخان" لە نێو مەزهەبیشدا بووە، لە باری یەکسانی و دادپەروەری میر بەدرخان، میر "جەلادەت بەدرخان"ی کوڕی دەڵێت؛ "لە جەزیرەی بۆتان ڕووبارێک هەبوو ناوی "چەم جەهوو" یان ڕووباری "جەهوو" لە نزیک "ئبن عومەر" بووە. یەههوودییەکان بۆ ڕێوڕەسمی مەزهەبی خۆیان و بۆ بە جێهێنانی واجباتەکانی خۆیان دەچوونە سەر ئەم ڕووبارە، کوردەکانیش دەچوون ڕێیان لێ دەگرتن و دژایەتییان دەکرد. ڕۆژێک "خا خام"ی یەهوودییەکان دەچێتە لای "میر بەدرخان" سکاڵا دەکات و بە دەست ئیشارە دەکات بۆ شوێنەکە، بەڵام ناوی ئەم شوێنە ناهێنێ. میر پرسیار دەکات ئەو شوێنە کوێیە؟ بەڵام "خا خامی" یەهوودییەکان دیسان بە دەست ئیشارە دەکات، لەو کاتەدا "میر" پێ دەکەنێ و پێی دەڵێت؛ ناوی ئەم شوێنە "چەم جەهوو" واتە ڕووباری یەهوودییەکان یان جێگای پێکدادان. ئیدی "میر بەدرخان" بڕیار دەدات ئەم شوێنە تایبەتە بە یەهوودییەکان و نابێ هیچ کوردێکی موسڵمان بچێتە ئەم شوێنە و دەستێوەردان لەم شوێنە بکات".\nدوای ئەوەی "بەدرخان" لە ساڵی 1835دا بارودۆخی لەشکەری، سیاسی و ئابووری و کۆمەڵایەتیی بەهێز دەکات، هێدی هێدی خۆی بۆ دەوڵەتێکی کوردی ڕێکدەخات. جەزیرەی بۆتان وەکو پێتەختی کوردستان ڕادەگەیێنێت. لە ساڵی 1838، بۆ تێکشکاندنی دەسەڵاتی "سەعید بەگ" هاوکاری عوسمانییەکان دەکات. بە پێی نووسراوە مێژووییەکان، "سەعید بەگ" بۆ ڕاگەیاندنی دەوڵەتی کوردی هاوکاری میر بەدرخانی نەکردبوو. هەر دوای ئەم هێرشە لە ساڵی 1839، داوا لە میرەکانی کوردستان دەکات یەک بگرن، لە هەرێمی وان "مەحموود خان"، لە هەرێمی هەکاری "نووڕوڵڵا و فەتاح بەگ"، "خالید بەگ" سەرۆکی "هیزان"، لە هەرێمی مووش "شەریف بەگ"، لە قەرس و ئاجار "حوسەین بەگی کوێر"، میری هەرێمی ئەردەڵان، شێخ محەممەدی مووسڵی و شێخ یووسف زاخۆیی، وەکو زانا بەشداریان لە هاوپەیمانێتی میرەکان کرد. ئەوان دەستیان کرد بەهێزکردنی قەڵاکانی کوردستان و بۆ پاراستنی دەوڵەتی کوردی پێکەوە سوێندیان خوارد. زۆرێک لە مێژوونووسان و لێکۆڵەرەکان "میر بەدرخان" وەک "باوکی بزووتنەوەی کورد" و هەندێکیش بە "سەرکردەیی مەزنی لەشکەری" پێناسە دەکەن. کریس کۆچێرا دەڵێت؛ لە سەدەی نۆزدەهەمدا میر بەدرخان قارەمانی بزووتنەوەی ڕزگاریخوازیی کوردستان بوو. لە 26-07-1847دا دەوڵەتی عوسمانی بە مەبەستی لەناوبردنی دەوڵەتی سەربەخۆی کوردستان، بە ئامادەکردنی هێزێکی گەورە کە "سوڵتان" ئامادەی کردبوو، پێکهاتبوو لە 30 هه‌زار لەشکەر، 15 هه‌زار کرێگیراو و ٤٠ تۆپ"، هێرشی کردە سەر سووپای کوردان لە دەڤەری ورمێ و شەڕێکی گەورە ڕوویدا. بەڵام سووپای عوسمانی سەر نەکەوت و لە چەندین لایەوە تووشی شکست هات. چەندین تۆپ و چەکی سووپای عوسمانیش کەوتە دەستی سووپای کوردان. دوایی ئەم شەڕە میر "بەدرخان" بڕیارێکی گرینگیدا و سەربەخۆیی کوردستانی ڕاگەیاند، لە بۆتانەوە هەتا وان، مهاباد، ڕەواندوز، مووسل، وێرانشار، سۆرەک، ئامەد، شنۆ، سێرت، سینجار، ئاشنا و ئورمییەی خستە بن دەسەڵاتی دەوڵەتی کوردی.\nبەم شێوە؛ دەسەڵاتدارانی عوسمانییەکان بۆ لەناوبردنی دەوڵەتی کوردی چەندین ڕێگایان هەڵبژارد؛ یەکه‌م ڕێگا، ویستیان بە فێڵ دانوستاندن بکەن، ئەوان لە ڕێگای "مەلا مەحموود بایەزید"وە لە شاری "ئەرزڕووم" دانوستاندنیان لەگەڵ "میر بەدرخان" کرد، بەڵام هەر زوو دوای دانوستاندن هێرشیان کردە سەر جەزیرەی بۆتان و دەرکەوت کە ئەم دانوستاندنە تەنیا بۆ خۆ بەهێزکردنە، بەڵام لەم هێرشەشدا سەرکەوتوو نەبوو. بە هەر نرخێک بوو دەوڵەتی عوسمانی توانی هەندێ لە سەرکردەکانی کورد لەوان "یەزدان شێر" ئامۆزای میر بەدرخان و سەرکردەی هێزێکی سەربازی دەوڵەتی کوردی لە لای خۆیەوە ڕابکێشێ و "یەزدان شێر"یش بە ڕێککەوتنێک لەگەڵ عوسمانییەکان شاری جەزیرە بۆتان پێتەختی کوردستان تەسلیمی عوسمانییەکان بکات، ئەم خیانەتەش بوو بە هۆی دابەزینی ورەی لەشکەری کورد لە جەزیرە بۆتان کارگەی چەک و تەقەمەنی لێ بوو. بەم شێوە دوای بەرگریێکی کەم شاری جەزیرە کەوتە دەستی هێزەکانی عوسمانی و "میر بەدرخان" بە هێزیکی گەورە بەرەو قەڵای "کارۆخ" چوو و لەوێش دوای ماوەیێکی زۆر شەڕ و پێکدادان، بەداخەوە لە 12-8-1847دا میر تەسلیمی عوسمانییان بوو. "میر بەدرخان" سەرکردەی قارمانی کورد دوای ئەوەی چەندین جار لە شاری ئه‌سته‌نبوڵ دادگاییان کرد لە لایەن عوسمانییەکانەوە بۆ دوورگەی "کریت"ی یوونان دوور خرایه‌وه، بەڵام هۆکار چی بوو کە ئامۆزاكه‌ی میر بەدرخان خیانەتی لە دەسەڵاتی کوردی و دەوڵەتی کوردی کرد؟ هۆکاری خیانەتی "یەزدان شێر" ئەمە بوو؛ "کاتێک کە عوسمانییەکان هێرشیان کردە سەر قەڵای "کۆرنیل"ی سەعید بەگ، ئەو کات میر بەدرخان پشتیوانی عوسمانییەکان کردبوو. چونکه "سەعید بەگ" خالۆی "یەزدان شێر" بوو. چەندین هۆکاری دیکەش هەبوون یەزدان شێر خیانەتی بە میر بەدرخان کرد.\nدوای داگیرکردن و لە ناوبردنی دەوڵەتی کوردی بە سەرکردایەتیی "میر بەدرخان" لە لایەن دەوڵەتی عوسمانییەوە، هێزی عوسمانییەکان کاولکارییەکی زۆریان لە کوردستان بە دوای خۆیاندا بە جێهێشت، سەدان کەسی کوشت و زۆربەی خەڵکی کوردستانی لە زێدی خۆی دوور خسته‌وه و، هەروەها دەستی بەسەر زەوی خەڵکدا گرت و ئەو زەوییانەی بە نرخێکی هەرزان بە بیانییەکان دەفرۆشت. میر بەدرخان ماوەیەکی زۆر لە دوورگەی "کریت"ی یوونان بوو. لە ساڵی 1858، سوڵتانی عوسمانی بڕیاری عەفووکردنی بەدرخانیدا. میر بەدرخان دوای ماوەیەک لە ئه‌سته‌نبوڵ ژیا، دواتر بەرەو "شام" ڕۆیشت و هەتا کۆتایی ژیانی خۆی، واتە لە ساڵی 1869 دا لەوێ مایەوە، میر بەدرخان کۆچی دوایی کرد، بەڵام نەوەیەکی بە پەروەردەی باش بە دوای خۆیدا بە جێهێشت. ناوی ناوچەی بۆتان وەکوو ناوچەیەکی نیشتمان پەروەر و کورد پەروەر لە ناو مێژووی کورد، تۆمار کرد. میر بەدرخان و بنەماڵەکەی هاوکاری و خزمەتێکی زۆریان لە بواری فەرهەنگ، مێژوو، وێژە و زمانی کوردیدا کردووە. کاریگەریی خزمه‌تی بنەماڵەی بەدرخانییەکان لە هەر چوار پارچەی کوردستان دیارە.


کوردیپێدیا - سەلام عەبدولکەریم\n👫 سەلام عەبدولکەریم | پۆل: کەسایەتییەکان | زمانی بابەت: 🏳 کوردیی ناوەڕاست\nدکتۆر سەلام عەبدولکەریم عەبدوڵڵا\nلەساڵی 1979 لەگوندی کانی بەردینەی شارەزوور لەدایکبووە.\nلەساڵی 1980 ەوە لەشاری سەیدصادق نیشتەجێبوون.\nقۆناغەکانی خوێندنی سەرەتایی و ناوەندیی و ئامادەیی لە شاری سەیدصادق تەواو کردووە.\nقۆناغەکانی خوێندنی زانکۆیی لەزانکۆی سلێمانی تەواوکردووە:\nقۆناغی بەکالۆریۆس 1998-2002\nخوێندنی باڵا (ماستەر) 2007-2009\nخوێندنی باڵا (دکتۆرا) 2011-2014.\nئەندامی دەستەی نوسەران و دامەزرێنەرانی رۆژنامەی (بێداری) بووە، کە رۆژنامەیەکی خوێندکاریی بووە لەساڵانی 2001-2003.\nسکرتێری نوسینی گۆڤاری (رووناکبیر) بووە، لەساڵانی 2001-2003، تاژمارە(8 و 9).\nئەندامی دەستەی نووسەرانی گۆڤاری (کۆچ) بووە، لەنێوان ساڵانی 2005-2013.\nسەرپەرشتیاری گۆڤاری(جەماوەر) بووە، تا 2 ژمارە.\nلەرۆژنامەکانی(کۆمەڵ، رێبازی ئازادی، چاودێر) کاری کردووە.\nلەزۆربەی گۆڤارەکانی (پەیڤین، رامان، کاروان، کۆچ، جەماوەر، کۆمەڵایەتی سەردەم، بیری نوێ، لڤین، مەدەنیەت، سورێن، رابوون، رابەر) بابەتی ئەکادیمی بڵاوکردۆتەوە.\nلەزۆربەی رۆژنامەکانی(کوردستانی نوێ، خەبات، رۆژنامە، یەکبوون، راپەڕین، کۆمەڵ، رێبازی ئازادی، ئاوێنە، هاوڵاتی) وتارو بابەتی بڵاوکردۆتەوە.\nخاوەنی 17 کتێب و بەرهەمی بڵاوکراوەیە لەبواری تایبەتمەندیی خۆیدا.\nئێستاش مامۆستا و یاریدەدەری راگری فاکەڵتی پەروەردەی زانستە مرۆڤایەتییەکانی زانکۆی سلێمانییە لەسەیدصادق و مامۆستای وانەبێژیشە لەبەشی ئێوارانی زانستە کۆمەڵایەتییەکانی زانکۆی سلێمانی.\nبزوتنەوەی گەلانی ناعەرەب(شعوبیەت) لەئیسلامدا، لێکۆڵینەوە، 2004، بڵاوکراوەکانی خانەی چاپ و بڵاوکردنەوەی وەزارەتی رۆشنبیریی سلێمانی.\nمێژووی پێکهاتن و پەرەسەندنی بیری تۆرانیزم، لێکۆڵینەوە، 2008، بڵاوکراوەکانی پرۆژەی کتێبی گۆڤاری(کۆچ).\nموقەدەس و کولتور، لێکۆڵینەوە، 2008، بڵاوکراوەکانی دەزگای چاپ و پەخشی سەردەم.\nگوتاری ئیسلامی و گرفتی ئۆپۆزیسیۆنی سیاسیی، لێکۆڵینەوە و وتوێژ و بەڵگەنامە، 2009، بڵاوکراوەکانی خانەی رەهەند.\nئازادی رادەربڕین لەنێوان ئاین و ئازادیدا، لێکۆڵینەوە، 2009، بڵاوکراوەکانی چاپخانەی سایە، سلێمانی.\nدەربارەی زانستی مێژوو، فەلسەفەی مێژوو، نوسین و ئامادەکردن و وەرگێڕان، 2009، بڵاوکراوەکانی چاپخانەی رێنما، سلێمانی.\nعوسمانییەکان، چاپی یەکەم و دووەم و سێیەم، 2008 و 2009، 2013، وەرگێڕان، بڵاوکراوەکانی چاپخانەی رێنما، سلێمانی.\nسیستمی پەروەردەیی لەوڵاتانی ئەسکەندەناڤیا(سوید، نەرویژ، دانیمارک)، وەرگێڕان، 2009، بڵاوکراوەکانی چاپخانەی سایە، سلێمانی.\nچەردەیەک لەکولتوری دیموکراسیی ئەمریکا، وەرگێڕان بەهاوبەشی لەگەڵ(حەسەن حسێن)، 2009، بڵاوکراوەکانی(60) کتێب دەربارەی پێکهاتە فیکرییەکانی دیموکراسی.\nدەربارەی ئەمریکا، دەستوری ویلایەتە یەکگرتووەکانی ئەمریکا، سەرنج و راڤەرکاریی، وەرگێڕان بەهاوبەشی لەگەڵ (حەسەن حسێن)، 2010، بڵاوکراوەکانی چاپخانەی چوارچرا، سلێمانی.\nژیانی سیاسیی لەباشووری کوردستان(1975-1991)، ماستەرنامە، چاپخانەی چوارچرا، سلێمانی، 2011.\nکوردان لەژێر داگیرکاریی فەرەنسا، “لاپەڕەیەک لەمێژوی سیاسیی ر وژئاوای کوردستان”، وەرگێڕان. چاپخانەی چوارچرا، سلێمانی، 2013.\nتراژیدیای کورد لەسوریا، وەرگێڕان، بڵاوکراوەکانی چاپخانەی رێنما، سلێمانی، 2013.\nلەبارەی رۆژهەڵاتناسییەوە، ئامادەکردن، 2013، پرۆژەی کتێَبی گۆڤاری(کۆچ).\nجوڵانەوەی کورد لەبەڵگەنامەکانی فەرەنسا، وەرگێڕان بەهاوبەشی لەگەڵ(حەسەن حسێن)، بڵاوکراوەکانی دەزگای چاپ و پەخشی سەردەم، 2013.\nپاسەوانانی کەمالیزم”هەڵوێستی دامەزراوەی سەربازیی بەرامبەر بەئیسلام و بزاوتی ئیسلامیی لەتورکیا 1950- 1997″، وەرگێڕان بەهاوبەشی لەگەڵ(بەرزانی مەلا تەها)، دەزگای رۆشنبیریی و بڵاوکردنەوەی جەمال عیرفان، سلێمانی، 2105.\nپارتی کرێکارانی کوردستان PKK لەپێوەندییە هەرێمییەکانی تورکیادا 1980- 1999، تێزی دکتۆرا، دەزکای رۆشنبیریی و بڵاوکردنەوەی جەمال عیرفان، سلێمانی، 2\nپارتی کرێکارانی کوردستان PKK لە پەیوەندییەکانی تورکیا و ئیسرائیلدا، د. سەلام عەبدولکەریم و ماجد خەلیل فەتاح\n1. 👁 یەکەمەکانی کوردستان: باری سەلام عەبدولکەریم عەبدوڵا\n1. 👁 ئازادیی رادەربڕین لەنێوان ئاین و ئازادیدا\n2. 👁 بزوتنەوەی شعوبیەت لە مێژووی ئیسلامدا\n3. 👁 پارتی کرێکارانی کوردستان (PKK) لە پێوەندییە هەرێمییەکانی تورکیادا (1980-1999)\n4. 👁 پارتی کرێکارانی کوردستان (PKK) لە پێوەندییە هەرێمییەکانی تورکیادا 1980 - 1999\n5. 👁 پارتی کرێکارانی کوردستان (PKK) لە پەیوەندیەکانی تورکیاو ئیسرائیلدا (1980-2003)\n6. 👁 پاسەوانانی کەمالیزم "هەڵوێستی دامەزراوەی سەربازیی بەرامبەر بە ئیسلام و بزاوتی ئیسلامیی لە تورکیا 1950- 1997"\n7. 👁 تراژیدیای کورد لە سـوریا\n8. 👁 دەربارەی جوڵاندنەوەی کورد لە بەڵگەنامەکانی فەڕنسادا\n9. 👁 دەربارەی فەلسەفەی مێژوو... زانستی مێژوو\n10. 👁 ژیانی سیاسیی لەباشووری کوردستان\n11. 👁 عوسمانییەکان، لە عوسمانی کوڕی ئەرتوغرولەوە تا سوڵتان عەبدولمەجیدی دووەم\n12. 👁 گوتاری ئیسلامی و گرفتی ئۆپۆزیسیۆنی سیاسی\n13. 👁 موقەدەس و کولتور\n14. 👁 مێژووی پێکهاتن و پەرەسەندنی بیری تۆرانیزم\n15. 👁 مێژووی چەپ لە تورکیا\n16. 👁 کوردان لەژێر داگیرکاریی فەرەنسا\n17. 👁 کێشەی کورد و پارتی کرێکارانی کوردستان\n2. 👁 حزبی سۆسیالیستی کوردستان کەی و چۆن و دامەزرێنەرانی کێ بوون؟\n3. 👁 کارەساتی هەکاریی 1978\n➕ ئەم بابەتە لەلایەن: (هاوڕێ باخەوان)ەوە لە: Apr 3 2013 9:57PM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Apr 9 2019 1:02PM باشترکراوە\n👁 ئەم بابەتە 11,905 جار بینراوە\n📷 فایلی وێنە 1.0.2 47 KB Apr 9 2019 1:02PM زریان سەرچناری\n📷 فایلی وێنە 1.0.1 27 KB Apr 3 2013 9:57PM بەڕێوەبەری سیستم


مەترسی و زیانەكانی بەكارهێنانی پێڵاوی پاژنە بەرز - هيوای کۆرد\nحەوت وەزیری دیکە لە حکومەتەکەی کازمی متمانەی پەرلەمانیان بەدەستهێنا 20 خوله‌ك ago\nHome هەواڵ جێهان مەترسی و زیانەكانی بەكارهێنانی پێڵاوی پاژنە بەرز\nمەترسی و زیانەكانی بەكارهێنانی پێڵاوی پاژنە بەرز\non: ئایار 15, 2019 In: جێهان, هەواڵ\nدروستكردنی ئازار لە بەشی خوارەوەی پشت، چونكە بەیەكسانی كێشی لەش دابەش نابێت بەسەر رووبەری پێیەكان، هەر ئەم نایەكسانیەش كار لەسەر بڕبڕەكان دەكات و كێشێكی ناڕێك دەكەوێتە سەر بڕبڕەی پشت و دەبێتە هۆی ئازار و هەوكردن.\nدروستكردنی ئازاری پووز چونكە زۆرجار ماسولكەكانی پووز بریندار دەكات و ئەمەش یەكێكی ترە لە مەترسیەكان كە لەوانەیە ملولەكانی خوێنیش بگرێتەوە و ببێتە هۆی ئازارێكی بێزاركەر.\nدروستكردنی ئازاری پێ چونكە كێشێكی ناڕێك دەكەوێتە سەر رووبەری پێیەكان و لە ئاكامی بەردەوامی لەپێكردنی بۆ ماوەیەكی زۆر ئەوا ئازار لە جومگەكانی پێ و پاژنە و چەماوەی بنی پێدا دروست دەبێت.\nسوڕان و لەجێ چوونی پاژنە كاتێك پێڵاوێكی پاژنە بەرزت لەپێدایە تەنیا دەتوانیت بەسەر رێگەیەكی تەختدا رێبكەیت، ئەو چاڵایی و بەرز و نزمیانەی لەسەر رێگەكەتدایە دەبنە هۆی سوڕانی بنی پێڵاوكە و پاشان دەبنە هۆی سوڕانی پاژنە هەندێك.\nتێكچونی فرمانەكانی پشت بڕبڕەكانی پشت لەسەر شێوەی پیتی ئی ئینگلیزی دەردەكەون، كاتێك پێڵاوی بەرزمان لەپێدایە ئەم شێوەیە تێك دەچێت، سنگ بۆ پێشەوە زیاتر دەردەپەڕێت و چاڵایی پشتیش زیاتر دێتە پێشەوە واتە شێوە ئاسایی لەدەست دەدات.\nزیانێكی تر گوشینی بۆریەكانی خوێنە لەئاكامی شێوەی پێڵاوە بەرزەكان، پێستی بەكارهێنەر لاواز و درێژ دەردەكەوێت.\nچەمانەوەی بنی پێ زیاد دەكات و بەشێكی گەورە لەسەر جومگەی پەنجە گەورە دروست دەبێت مەترسی داڕزینی لێ دەكەوێتەوە.\nلاوازبوونی ریشاڵەكانی دەوری جومگەكانی لێ دروست دەبێت و مەترسی پچڕانیان زیاتر دەبێت.\nلە ساڵی رابردووش زانایەكی بەریتانی دوای چەند لێكۆڵینەوەیەكی زانستی لەسەر پێڵاوی بن بەرز رایگەیاند: ئەگەر هاتوو ئافرەتان بە شێوەیەكی بەردەوام پێڵاوی بەرزیان لە پێ كرد، ئەوا كار دەكاتە سەر كۆ ئەندامی زاوزێ و لەكاتی (سوڕی مانگانەدا) توشی ئازارێكی زۆر سەخت دەبن.\nهۆیەكی سەرەكیە بۆ ژانەسەر و هەڵوەرینی قژ.


وتار – پەڕە 289 – Knwe.org\nسەرەکی » وتار (پەڕە 289)\nکێ براوەی سوریایە؟\n20/04/2018\tوتار سەرنج جێ بهێڵە\nڕێبوار قەرەداغی بەشدارانی شەڕی سوریا هێندەی دوو تیمی دوگۆڵی دەبن، ئەوەی جیاوازە لە پەیوەندی نێوان ئەندامەکانی تیمەکاندا، بە جیا یاریکردنی ئەندامەکانییەتی، واتە با لەڕوکەشدا بەسەر دوو بەرەدا دابەش بوبن لە ململانێی سوریادا، بەڵام هەرهێزێکیان پێیان وایە دەبێت تەنها ئەوان گۆڵکاری تیپەکەیان بن، کێشەی سوریا بەئاسانی بۆ هەمو بەژدارەکانی یەکلا نابێتەوە، ئەو تێگەیشتنەی لەناو دیمەشق و تەنانەت مۆسکۆ و تاران وئەنقەرە ...\n20/04/2018\tلەتیف فاتیح فەرەج سەرنج جێ بهێڵە\nبه‌رپرسیارێتی له تاوانه‌كانی بڵاوكردنه‌وه‌دا\n20/04/2018\tباوان محەمەد صدیق سەرنج جێ بهێڵە\nبڵاوكردنه‌وه له ڕێگا وئامڕزه جۆراوجۆره‌كانی ڕاگه‌یاندنه‌وه دێته‌بوون, كه له‌م سه‌رده‌مه‌دا ده‌زگاكانی ڕاگه‌یاندن هه‌مه‌جۆرن سیسته‌م گه‌لیان جیاوازه له‌گه‌ڵیشیدا ئه‌رك وبه‌رپرسیارێتیان زیاد ده‌كات, ئه‌م بڵاوكردنه‌وه‌یه‌ش ده‌گونجێ به نووسراوبێ, هه‌روه‌ك چۆن ده‌گونجێ به گوتار یان به وێنه یان به فیدیۆ بێت. تێگه‌یشتنێكی وورد وجێگیر له‌سه‌ر به‌ها وئه‌ركه‌كانی ڕاگه‌یاندن له بڵاوكردنه‌وه‌دا نییه بۆ گه‌یشتن به‌و به‌رپرسیارێتیه‌ی كه له ده‌رئه‌نجامه‌كه‌ی ده‌كه‌وێته‌وه. پێش ئه‌وه‌ی باسی به‌رپرسیارێتی ...\n20/04/2018\tشێرزاد شێخانی سەرنج جێ بهێڵە\nجاران لەسارانی پەنجاو شێستەكان حەتا ناوەڕاستی حەفتاكانیش، هەولێریەكان ئیهتمامەكی زۆریان بەموناسەبەتەكانیان دەدا . هەر لەموناسەباتی دینییەوە حەتا موناسەبەتە كۆمەرایەتیەكانو عائیلیەكان. لۆ نمونە گێژنەكان خۆشترین موناسەباتی سار بون . مەراسیمی زۆر گەورە ساز دەكرا، خەركی بەعام خۆیان لۆ ئەو گێژنانە ئامادە دەكرد. هەر سارەكی مانگی رەمەزان دەهات دونیا بەعام دەگۆڕا . لەو سارانەدا مانگی رەمەزان دەكەتە فەسڵی زستانەوە ، لۆیە خێزانەكان ...\n19/04/2018\tد.عیزه‌دین مسته‌فا سەرنج جێ بهێڵە\nبەدەم خوێندنەوەوە هەندێ بیروڕا یا ناڕەزاییم لا دروست دەبێ، حەز دەكەم بیاننووسم. ماڵی ئەم كونجەش ئاوا بێت، كە ئەو دەرگایەی بۆ كردوومەوە. باوەڕ بكەن، حەز دەكەم كەسێك كە ڕای وەك من نی یە، وەڵامم بداتەوە. ڕاستیشتان پێ دەڵێم ، حەز دەكەم وەڵام دانەوەكە دۆستانە بێت. با لەسەر ڕای منیش نەبێت. جارێكی پێشوو نووسیم. من كە شتێكم بە بیردا دێت، یا ...\n19/04/2018\tچرۆ شه‌هاب سەرنج جێ بهێڵە\nگفتوگۆ لە بە یەكێك لە هونەرە گرنگەكانی ئیقناع پێهێنان دێت لەنێوان دوو كەس یاخود زیاتر، شارەزایی نەبون لە هونەری گفتوگۆ و پەیوەست نەبون بە بنەماكانیەوە لێك تێنگەیشتن بەرەو ئاستێكی قوڵ دەبات و هەندێك جاریش لێك تێنەگیشتنە شۆڕدەبێتەوە بۆ دروست بونی ڕق و كینە لەنێوان ئەو كەسانەی كە گفتوگۆكە دەكەن. لە كاتی هەڵبژاردنەكان و زۆربونی بەریەك كەوتنەكان بەهۆی ململانێكانی پارتەكان و ...\nزۆن‌و سیستەم و شیكاریی خورافی..!\n19/04/2018\tعه‌داله‌ت عه‌بدوللا سەرنج جێ بهێڵە\nكۆبوونەوەی هێزی كۆن‌و نوێی بەرهەڵستكار، لەزۆنی سلێمانی‌و هەڵەبجەو ئیدارەكانی گەرمیان‌و راپەڕیندا، بەسروشتی حاڵ، بەریەككەوتنی راستەوخۆیان، رووبەڕووی (ی.ن.ك) دەكاتەوە. ئەمە وەك چۆن حوكمی جوگرافیایە، ئاوهاش وابەستەی ئەو جیاوازییە سیاسییەیە كە لەم رووبەرە جوگرافییەدا، چەسپیوە. راستە ئەو هێزانە، بەبانگەوازی سیاسی‌و راگەیاندن، تایتڵی «دەسەڵات» دەكەنە ئامانج، بەڵام بەكردار، سەرزەمینی راستەقینەی چالاكیی بەرهەڵستكارییان تەنها لەم زۆنەدا، چڕبۆتەوە. هۆكاری ئەو واقعە، هەمە لایەنەیە. بەرهەڵستكاران، لەبەر ...\nچۆن جه‌ماوه‌ره دڵشكاوه‌كه‌ی كه‌ركوك ئاشت بكه‌ینه‌وه؟\n19/04/2018\tوتار سەرنج جێ بهێڵە\nسه‌مه‌د چاوشین* له‌دوای شكستی شۆڕشی ئه‌یلول وهه‌ڵگیرسانه‌وه‌ی شۆڕشی نوێ به‌ڕابه‌رایه‌تی یه‌كێتی نیشتمانی كوردستان، جه‌ماوه‌ری كوردپه‌روه‌ری كه‌ركوك وتینوو به‌شۆرش وكوردایه‌تی ھه‌ر زوو ئاوێته‌ی شۆرشی نوێ بوون، تیپه‌كانی ٢١ی كه‌ركوك و٢٥ی خاڵخاڵان و كه‌رتی چواری جه‌باری باشترین به‌ڵگه‌ی حاشا ھه‌ڵنه‌گری دڵسۆزی كه‌ركوكییه‌كانە بۆیه‌كێتیه‌كه‌یان. له‌خه‌باتی شاریشدا كه‌ركوكییه‌كان هه‌میشه پێشه‌نگ بوون، لێره‌دا چه‌ندبه‌ڵگه‌یه‌كی راسته‌قینه‌ی دڵسۆزی و له‌خۆبردوویی یه‌كێتیه‌كان ده‌خه‌مه‌ڕوو. *پاش جیابوونه‌وه‌ی بزوتنه‌وه‌ی گۆڕان له‌یه‌كێتی، ...\nدڵنیام ویژدانت رێگه‌ت پێنادات ده‌نگ نه‌ده‌یت به یه‌كێتی\nرێبواری ئیعلام هه‌ڤاڵی ئازیز، تێكۆشه‌ری ماندونه‌ناس، قاره‌مانی رۆژانی سه‌خت، زیندانی سیاسی خۆڕاگری زیندان، دایكی شه‌هیدی جگه‌ر سوتاو. گه‌نجی هیوای دوا ڕۆژ من ئه‌زانم كه تۆ ئێستا نیگه‌ران و دڵشكاو و نیگه‌رانیت له یه‌كێتیه‌كه‌ت كه ساڵانێك بێوچان له خه‌بات و تێكۆشان بویت. تۆ ڕۆڵی دیارت هه‌بووه له سه‌رخستنی یه‌كێتییه‌كه‌ت چ له شاخ و چ ئێساش له شار تۆ هه‌میشه دڵسۆزو به‌وه‌فاو ...\nبەشێك لە حزبەكان ئەوەندەی حزبی…\nبەشێك لە حزبەكان ئەوەندەی حزبی هەڵبژاردنن ئەوەندە حزبی خزمەت نەبوون پێشڕەو وەیسی رووداو و پێشهاتەكان لە هەرێمی كوردستان ئەو راستییە نمایندە دەكەن كە بەشێك لە حزبەكانی گۆڕەپانی سیاسی لە باشووری كوردستان، ئەوەندەی حزبی هەڵبژاردنن ئەوەندە حزبی خزمەتكردنی كۆمەڵانی خەڵك نەبووەنە و ناشبن! ئەگەر بە خێرایش بێت چاوێك بە مێژووی لایەنە سیاسییەكاندا بخشێنینەوە ئەوا بە روونی لە گۆڕەپانی سیاسی هەرێمی كوردستاندا ...\nلاپەرە 289 لە 399« سەرەتا...260270280«287288289290291\t»\t300310320...کۆتا »


دەفتەرە ڕەشەکانی مارتین هایدگەر - بنکەی روناکبیریی گەلاوێژ :: Gelawej\nدەفتەرە ڕەشەکانی مارتین هایدگەر\nمارتین هایدگەر (١٨٨٩-١٩٧٦) کە بە کاریگەرترین فەیلەسووفی سەدەی بیستەمی ئەڵمانیا دادەنرێت، چارەنووس وا دەکات لە ناوەڕاستی تەمەندا خۆی لە سایەی دەسەڵاتی نازییەکاندا ببینێتەوە. ساڵی ١٩٣٣ تا ١٩٤٥ ئەندامی پارتەکەی هیتلەر بووە، واتە پارتی نەتەوەییی سۆسیالیستی کرێکاریی ئەڵمانی (NADAP). کاتێکیش لە ساڵی ١٩٣٣دا لە سەرۆکایەتیی زانکۆی فرایبورگ دامەزرێندرا، لە وتەی دەست بەکاربووندا داوای لە ڕەگ و ڕیشەوە نۆژەنکردنەوەی زانکۆی کرد لەسەر هەردوو بنەمای سۆسیالیزمی نەتەوەیی وەك هێزی دەستنیشانکەر و وابەستەبوون بە کۆمەڵگەوە. ئایا هایدگەر ئەنتیسامیستێکی باوەڕمەند بووە و تا چەند باوەڕی بە ئایدۆلۆژیای نازی هەبووە؟ ئەمە گفتوگۆیەکی نەبڕاوەی ناوەندە مێژوویی و فەلسەفییەکانی ئەڵمانیایە و کۆمەڵە دەفتەری یاداشتەکانی کە بەهاری ئەمساڵ بۆ یەکەمجار بە ناوونیشانی "دەفتەرە ڕەشەکان" بڵاو کرایەوە، گڕی ئەو گفتوگۆیانەی گەرمتر کردووە. لەم سەردەمەدا پرسیاری هەرە گەورە ئەوەیە داخۆ خاڵ و ڕەهەندی هاوبەش و هاوتەریب لە نێوان ئایدۆلۆژیای نازی و فەلسەفەی هایدگەردا هەبووە، یاخۆ ئەم فەیلەسووفە هەوڵی داوە دۆخەکە لە پێناوی بەدیهێنانی بیر و ڕامانەکانی خۆیدا بەکار بهێنێت؟\nلێپرسراوی ئەنستیتووی مارتین هایدگەر لە زانکۆی ڤوپەرتالی چیایی فەیلەسووف پیتەر تراڤنی یەکێکە لەوانەی کە سەرلەنوێ فوویان بە ئاگری گفتوگۆیەکانی تایبەت بە پەیوەندیی نێوان هایدگەر و نازییەکاندا کردووە. ئەم فوو پێداکردنە دوای بڵاوکردنەوەی کۆمەڵە دەفتەری یاداشت و تێبینییەکانی هایدگەر دێت کە لە ٣٤ دەفتەر پێکدێن و وەك گوتمان بە "دەفتەرە ڕەشەکان" ناودەبرێن و هایدگەر لە ١٩٣١وە تا سەرەتای ساڵی حەفتا بیرەوەری و بۆچوون و تێبینییەکانی خۆی تیایاندا تۆمار کردووە. تراڤنی وتارێکدا بە سەردێڕی "ئەنتیسامییەت لە هزری مارتین هایدگەردا" کە ناوەڕاستی مانگی ئاداری ڕابردوو لە ڕۆژنامەی "بادیشە تسایتونگ"دا بڵاو کراوەتەوە، دەنووسێت ئەو دەفتەرانە نەك چاپ نەکرابوون، بگرە بە هەبوونیشیان نەدەزانرا و بەدەگمەن بینراون و هایدگەر خۆیشی مەبەستی بووە، جگە لە کەسوکاری خۆی، کەسی تر دەفتەرەکانی نەبینن. دەفتەرە ڕەشەکانی هایدگەر کە مانگی ئاداری ئەمساڵ لە ٨ بەرگدا چاپ کران، هەلی بۆ توێژەران ڕەخساندووە لە گۆشەنیگایەکی ترەوە بۆ دنیای فەلسەفە و بیر و بۆچوونەکانی هایدگەر و مەیلی ئەو بەلای نازییەکاندا بڕوانن. مێژووی یەکێك لە دەفتەرەکان بۆ ساڵانی ١٩٤٥-١٩٤٦ دەگەڕێتەوە و باوەڕێکی وا هەبوو کە فەوتابێت، کەچی لەپڕ لای سیلڤیۆ فیتای پسپۆری ئەدەبیات سەری دەرهێناوە. فیتای لە وتارێکدا دەنووسێت کە هایدگەر هاوڕێی بنەماڵەی ئەوان بووە و دواتر پەیوەندیی خۆشەویستی لەگەڵ دایکی ئەودا داناوە و هەر ئەو کاتەیش دەفتەرەکەی بە دیاری پێشکەش کردووە. فیتای ڕەتی دەکاتەوە بیرۆکەی ئەنتیسامیست لەو دەفتەرەدا هەبێت و دەڵێت هایدگەر تەنیا هەوڵی داوە لەو سەردەمە دژوار و هەستیارەدا هاوکێشەکان بپارێزێت و سەنگیی خۆی بەدەست بهێنێتەوە.\nجووەکان لە ڕوانگەی هایدگەرەوە\nفەیلەسووف تراڤنی لە هەندێك شوێنی یاداشتەکانی هایدگەردا خاڵی کێشەدار دەبینێت و پووختەی بۆچوونەکانی لەو بارەیەوە بەمجۆرەیە: "پێویستە بۆ یەکەمجار بڵێین هایدگەر هەر ئەوە نەبووە کە مەیلی بەلای سۆسیالیزمی نەتەوەیی (نازییەکان)دا هەبووە و زۆر بەهەند وەریگرتووە و ماوەیەك وەك لایەنگر لەگەڵیدا بووە و پاشان ڕەخنەی لێ گرتووە. بەڵکو پێویستە ئیستا سەرنج بدەین کە ئەو بیری خۆی بۆ ئەنتیسامیزم کردووەتەوە. هایدگەر لە دەفتەرەکانیدا باس لە (بێ ڕەچەڵەکی)ی جووەکان دەکات و پێی وایە ئەقڵی ئەوان بەشێوەیەکی تایبەت بۆ حسابکردن گونجاوە. بەمجۆرە هایدیگەر نەك هەر خزمەتی حوکمە پێشوەختییە ئەنتیسامیستییەکان دەکات، بەڵکو لەو ڕووەوە پەیوەندییەك لەگەڵ فەلسەفەی خۆیشیدا دادەنێت کە تیایدا بەتوندی ڕەخنە لە چاخی تەکنەلۆژیا دەگرێت. لەوێدا، بۆ نموونە، (حسابکردن) جێی (تەکنیك) دەگرێتەوە و لەپڕ جوولەکایەتی دەبێت بە نوێنەرێکی تایبەتی تەکنیکی جیهانی. هاوکات هایدگەر (پرۆتۆکۆڵەکانی دانایانی زایۆن) ڕەت دەکاتەوە کاتێك دەنووسێت کە جووەکانی جیهان بەنهێنی لە دژی سۆسیالیستانی نەتەوەیی تێدەکۆشن. ئەوەیش بۆچوونێکی باوی ئەنتیسامیستییانەی ئەو سەردەمەیە کە گوایە هێزێکی شاراوەی جیهانی هەیە خۆی وەك جووەکانی جیهان بەناو دەکات و هەوڵ دەدات ئەڵمانەکان لەناوببات...."\nهایدگەر ژمارەیەکی زۆر هاوڕێی جوولەکەی هەبووە\nسیلڤیۆ فیتا بۆچوونەکانی تراڤنی ڕەت دەکاتەوە و پێی وایە ناوبراو لەسەر ڕێگایەکی هەڵەیە و دەنووسێت بۆچوونەکانی هایدگەر هیچ پەیوەندییان بە ئەنتیسامیزمەوە نییە. ئەو دەڵێت هایدگەر ژمارەیەکی زۆر دۆست و برادەری جووی هەبووە، لای مامۆستایەکی جوو بەناوی ئێدموند هوسێرل خوێندوویەتی و تەنانەت لەگەڵ ژنێکی جووی خاوەن خانەی چاپ و بڵاوکردنەوەدا بەناوی هانا ئارندت پەیوەندیی خۆشەویستی هەبووە. بەڵام فیتا دان بەوەیشدا دەنێت کە هایدگەر لە ڕووی هزری حسابکارییانەوە ڕەخنەی لە جووەکان گرتووە و پێی وایە لەو بارەیەوە کەم سەرنج بووە. فیتا ئەوەمان بەبیر دێنێتەوە کە ڕۆلێ حسابگێڕی لە مێژوودا هەنگاو بە هەنگاو بەسەر جووەکاندا سەپێندراوە و هەر ئەوانیش لە سەردەمی دەسەڵاتی قەیسەرەکانی ئەڵمانیا بژاردەی بواری ئابووری و بازاڕ بوون. بەڵام فیتا ئەوە ڕەت دەکاتەوە کە ڕەخنەگرتنی هایدگەر لە جووەکان لە پای حسابگێڕییان پەیوەندی بە ڕەگەزپەرستی و ئەنتیسامیزمەوە هەبێت.\nفیتا هۆکاری نزیکبوونەوەی هایدگەر لە نازییەکان دەگێڕێتەوە بۆ ئەگەری ئەوەی لەوانەیە ئارەزووی شۆڕشێکی کردبێت بۆ نۆژەنکردنەوەی ڕوحی ئەڵمانی و دەڵێت: "لەوانەیە کەمێك بە ساویلکەیی وا بیری کردببێتەوە کە دامەزراندنیشی لە سەرۆکایەتیی زانکۆی فرایبورگ جۆرێك لە نۆژەنکردنەوەی ئەڵمانیا لەگەڵ خۆیدا بهێنێت. بەڵام هایدگەر لە ساڵانی ١٩٣٤ و ١٩٣٥وە بۆی دەرکەوت کە ڕایخی سێیەم (دەوڵەتی هیتلەر) ڕێك پێچەوانەی ئەو شتەیە کە ئەو دەیویست. بۆیە ساڵی ١٩٣٤ دەستی لە پۆستەکەی زانکۆ هەڵگرت. جارێك ڕووبەڕوو بە خۆمی گوت: دەزانیت، ساڵی ١٩٣٣ هێشتا شتەکان زۆر ڕوون نەببوونەوە..."\nپێدەچێت ئەم گفتوگۆیە ماوەیەکی تریش درێژە بخایەنێت، بەتایبەتی پاش ئەوەی فیتا ئاشکرای کرد کە کۆمەڵێك نامەی ئاڵوگٶڕکراوی نێوان باوکی و هایدیگەری لایە و بەنیازە بڵاویان بکاتەوە.


سامسۆنگ بیرگەیەکی نوێی SSD بە فراوانی 4 تێرابایت ڕاگەیاند – کەی ئای تی ئێن\nسامسۆنگ 28, تشرینی دووه‌م 2018\nسامسۆنگ بیرگەیەکی نوێی SSD بە فراوانی 4 تێرابایت ڕاگەیاند\nسامسۆنگ یەک لەو کۆمپانیایانەیە کە لە دروستکردنی بیرگەی جۆری SSD دەستێکی باڵای هەیە و ناوە ناوە بیرگەی نوێ دەخاتە بازاڕەکانەوە – ئێستاش بیرگەیەکی نوێی جۆری SSD بە ناوی 860 QVO ڕاگەیاندووە کە فراوانییەکەی ٤ تێرابایتە. ئەم بیرگەیە گونجاوە بۆ ئەو کەسانەی یاری دەکەن و ڤیدیۆی 4K تۆمار دەکەن، وە بۆ سیستەمی ویندۆوزەکەشت باشترین هەڵبژاردەیە.\nبە پێی وتەی سامسۆنگ ئەم بیرگەیە لە خێراترین بیرگەکانە و گونجاوترین نرخی هەیە. خێراییەکەی ٥٥٠ مێگابایتە لە چرکەیەکدا، بەڵام خێراترین جۆری بیرگەی سامسۆنگ نییە. بیرگەی 860 Pro خێراترە بەڵام نرخی ٣٠٠ دۆلارە بە فراوانی ٥١٢ گێگابایت، لە کاتێکدا 860 QVO نرخی ١٥٠ دۆلارە بە فراوانی ١ تێرابایت.\nلە ناوەندی مانگی داهاتوو لە کۆگاکان بەردەست دەبێت.


لەناو تۆڕە گەورەكەی كاپیتاڵیزمدا ماینەوە - تۆڕی میدیایی خەڵک\nلەناو تۆڕە گەورەكەی كاپیتاڵیزمدا ماینەوە\nئێمە لە جیهانێكدا بەندكراوداین.. كەهیچی بۆ بیركردنەوە لە ئازادی و سەربەستی نەهێشتۆتەوە، پرۆسەی مادیەت، بۆتە بەشی سەرەكی ئەم ژیانە. مرۆڤەكانی ناویی هێواش هێواش، لە چوار چێوەی بەرهەمەكانی سیستمی كاپیتاڵیزم؛ هەموو هەستەكانیان لێزەوت دەكرێت و پەڕوباڵ دەكرێن بۆ ئەوەی بەهیچ كلۆجێك بیر لە ئازادی و فڕین و تێكشانی سیستم نەكەنەوە، بە نێچیری لەناو تۆڕەگەورەكەی كاپیتاڵیزم و نوێگەری بۆ قوتدانی ژیانی مرۆڤ بمێننەوە هەرچەندە بەشی زۆری پێشكەوتنەكان لەسەر دەستی ئەوان بەدیهاتووە بەڵام هەموو ئەمانە بۆ یەك بەرژەوەندی گەوەرەو یەك ئامانجی دورخایەن كراوە كە ئەویش بچوك كردنەوەی زەوی و كۆمەڵگەكانی ناوی و دەستكردن بەسەر ژیانی تاك و كۆمەڵگەو و میللەتان، كاپیتاڵیزمی نوێ بێ ئەوەی هیچ بڵێت پەیامی خۆی بەتۆ گەیاندووە، لەباتی تۆ بیردەكاتەوە و لە باتی هەموو مرۆڤایەتیش چارەنوس دیاری دەكات، وەك ئەوەی كە ئێستا بە پاساوی ڤایرۆس و نەخۆش و بەر بڵاوی پەتا لەلایەك ژمارەی مرۆڤەكانی سەرزەوی كەم ئەكەنەوە لە لایەكیش بە پارە و بە بەهێزكردنی ئابوری لە شكلی ڤاكسیندا ژیان بەمرۆڤ لەسەر زەوی دەبەخشنەوە.\nئەم سیستمە زەبەلاحەی كە كۆنترۆڵی هەموو جومگەكانی كردووە، بەردەوام بیری لەلای رەنگ كردنی كۆمەڵگەو مرۆڤایەتییە چۆنی بوێ وەها دەبێت، دەستی بەسەر هەموو كڵاو رۆژنەكانی هێنانی رووناكی گرتووە. ژیانی مرۆڤەكانی لەناو خۆیدا بە رەهای كۆتوبەندكردووە، هیچی بەسەر هیچەوە نەهێشتووە، زۆر بابەتی گرنكی ناو كۆمەڵگەكانی لە جۆری پەیوەندی و بونیادی خێزان و بیركردنەوەی لە گۆڕانكاری بۆ ئایندە و پلانی دوور لە پلانی ئەو ووردو خاش كردووە، چونكە حیكمەتی مانەوەی ئەو لەوەدایە بەردەوام بە پارالێڵی بەرامبەر بە سیستمەكان دەڕوات و چاو گوێی ئەوانە بەگشتی پێش كۆمەڵگەی مرۆڤایەتی كەوتووە چەندین قۆناغ پێش ئەوان دەڕوات، بەسێبەری خۆی ماوەتەوە كە بوار بەگەیشتن بەو ناداتەوە.\nئەگەر بەووردی دیقەت بدەیت كاپیتاڵیزمی نوێ، خاوەن شارستانیەتی دیرۆكی نییە، هەموو شوناس نامەی ئەو بەرژەوەندی و مادیەتەو زیندانەگەورەكەی نوێگەری تەكنەلۆژیاییە.\nهەر لەبەر ئەوەش كاری جددی دەكات بۆ لە ناوبردنی شارستانیەتە دیرۆكییەكان بۆ ئەوەش تەنها یەك كلیكی كردووە..! زۆر شارستانیەت بە دەستی دڕدۆنگی گەلان خۆیان لەناو چوون بەڵاك پاڵنەی سەرەكی داڕمانی شارستانیەتە جیاوازەكان لە رۆژ هەڵاتی ناوین و جیهان خودی بیركردنەوەی ئەو سیستمەیە بۆ شارستانیەت و ژیانی گەلان. زۆر بەلایەوە گرنگ نییە كە میللەتانە لە دەوری شارستانیەت و مێژووی خۆیان بمێننەوە، هەر لەبەر ئەوەش دیدیان وەهایە كە مێژوو تەنها پرۆسەیەكە لە رابردودا دا بۆ ئەم سەردەمە چركەسات و زەمەنی بەردەم گرنگە، وەك ئەوەی مێژوو تەنها خۆراكی سێرڤەرە گەورەكانیان بێت یان لە چوار دەروی مێژووی نوێی تەكنەلۆژیا هەموو مرۆڤایەتی كۆبكرێتەو، لەوەدا بەگشتی سەركەوتووبوون، كە بەهێواشی چونە گشت كۆمەڵگەكانی جیهانەوە، مرۆڤیانە بەتەواوەتی وابەستەی خۆیان كرد، دوودڵیان كرد لە نێوان ئێستا و رابردووی باوباپیرانیان، ئایین ئایدیۆلۆژیا باوەڕ شوێنی وەهای نییە لەهەناوی ئەم سیستمە نوێیەدا، دەستگرتن بەسەر ژیان و خزمەتكردن بەئابوری زەبەلاحی ئەم سیستمە ئامانجە گەورەكەی ئەوان.\nجیهانی نوێ.. تەعریفی تری هەیە، بۆ ئازادی و سەربەستی و هەڵگەڕانەوە و یاخی بوونی مرۆڤەكان.\nئەو بازنەییەی ئەو كێشاویەتی، مومكین نییە دەرفەتبدات تالێی قوتاربیت..!\nئەوە سڕی مانەوەیەتی بەرەهایی هەرلەبەر ئەوەش بانكێكی گەورەی زانیاری داناوە، وەك بەڕێوبەرێك خۆی لەسەرەوە و ملیارەها مرۆڤەكانی ناو زەویش رۆژانە تۆماری خۆیان لەبارەی ژیانی گشتی و تایبەتی خۆیان بۆ بنێرین، كردارەكان رێی تێدەچێت لەبەر مرۆڤایەتی بەتەنها تۆماربكات، بێگومان نەخێر، ئەم سیستمە هیچ هەنگاوێ نانی تا لە جێگیر بوونی هەنگاوی دووەمی دڵنیان نەبێت، بەرەو نیوسەدە دەچێت كە كاتیان خێرا كردووە، بەرەو نیوسەدە دەچێت، كە زەمەنیان كورت كردۆتەوە، وەئەوەی كردویانەتە گوندێكی شووشەی دیار.\nفۆكس هەرلەسەر ئابوری نییە..\nكەپیتاڵی نوێ هەر تەنها لایەنی ئابوری بە ئامانج نەگرتووە. بەڵكو چاوی لەوەیە كە ژیانی تاكەكانیش لەخۆیدا متوربەبكات، بەڵگەش بۆ ئەوە ئەگەر گشتاندنێك بكەیت، تێدەگەیت لەم ماوەكەمەدا چۆن توانیویەتی بە شێوەیەكی رێكخراو سیستماتیك هەموو كۆمەڵگەكانی سەر رووی زەوی لەخۆیدا كۆبكاتەوە، راوچی بوو..! لەوەدا چونكە تۆڕەكەی هەموو ئامانجەكانی پێكاوە.\nلە چوار چێوەی ئەم جیهانە نوێییەدا، ئێمە هێواش هێواش قوت دەدرێن! بەرەو دەستاڕەكەو دیار نییە دوای هاڕین چییمان لێدەكرێت؟!\nئێستا هەموومان زینداین. چونكە جیهانیان ئەوەندە بچوك كردۆتەوە، كە لەنێو گوندە شوشەییەكەدا، ئەوان لەپشتی ئێمەوە هەمووشت دەبین و هەر ئەوانیش ئاراستەمان دەكەن و وەك بوكەڵە بەدەست ئەوانەوەین.\nدوای كۆكردنەوەی داتاو شیكردنەوەی ئەو زانیاریانەی كە ئێمە بۆیان دەخەینە سێرڤەرەگەورەكەوە، جیهان بچوك بچۆك بۆتەوە و نەفەسیان هیچ نەهێشتۆتەوە بۆ ژیان و شۆرش و گۆرانكاری جەوهەری لە كۆمەڵگەكان ئێستا هەمووشت تەنانەت جۆری بیركردنەوەی تاكیش دەبێت بەفلتەری ئەواندا تێبپەڕێت.


abdulrahman.mehabadi: ئێران.. کەسی رەقەم (2)!\nئەزمونی بەرهەڵستكاری بەرانبەر بە رژێمی ئێران بە باشی سەلماندوويەتی كە بنەبڕ كردنی توندڕۆيی ئيسلامی لە ئێران، كە رژێمی ويلايەتی فەقيهی سەپاندوويەتی بەسەر خەڵكدا، پرۆژەيەكی ئاڵۆز و هاوكات زۆر پێويستە كە ئەگەر كارامە بە ئەزموون و هەڵگری ئەندێشەی قووڵی دژەتوندڕۆيی نەبێت و هێزێكی لێهاتووی بەهێز و رووخێنەر لە خۆی نەگرێت، نە توانای ئەوەی دەبێ ئاسۆيەكی روون بخاتە بەر ديدی خەڵك و نە دەتوانێ قورسايی ئەم ئەركە بە كۆڵ دا بدات. بە تايبەتی كە ئەم رژێمە بە تەرخان كردنی بودجەيەكی زۆری ملياردی و بە جۆرەها تاكتيك و هەنگاوی فريودەرانەی ئاڵۆز، چاوی لايەنانی دەرەکی بەرانبەری كوێر و خەڵكی سەركوت كردووە و رێگر بووە لەوەی كۆمەڵگای جيهانی چاوی بە رووی خەڵك و هێز و لايەنە سياسی و ئازاديخوازەكانی ئێران دا وەك پێويست بكاتەوە.\nبۆ تەواوكردنی ئەم هەنگاوانەی رژێم، كەم نەبوون لايەنانی سازشكاری رۆژئاوايی كە لە هەوڵدا بوون كەسانێک وەك ”مۆدێرە، ريفۆرميست، ميانڕۆ و ...” بنوێنن. كەسانی وەك رەفسەنجانی، خاتەمی، روحانی و ... هتد كە هەر كامەيان دەستيان هەبووە لە پێكهێنان و خستنە سەر پێ و مانەوەی ئەم رژێمە و هەروەها بەشدار بوون لە رشتنی خوێنی رۆڵەكانی گەل و داپڵۆسينی لايەنانی سياسی لە ئێران. ئەوانە بە درێژايی دەسەڵاتی مەلاكان بەردەوام دەستيان هەبووە لە تاوانەكان و ئەگەر لايەنانی سازشكار لە جيهان رێگەيان بدابايە بە دادگايەكی نێودەوڵەتی! بە دڵنياييەوە بە توندی سزا دەدران. هەروەك چۆن دادگای (ميكۆنوس) حوکمی سزادانی رێبەرانی ئەم رژێمەی دەرکرد بە هۆی كردە تيرۆريستييەكەی ريستورانی ميكۆنووس.\nرەفسەنجانی ئەو كات كە فەرماندەی گشتيی هێزەكان بۆو بە حزووری خامنەئی، كاتێ خامنەيی سەردانی بەرەكانی شەڕی دەكرد، گوێڕايەڵی فەرمانەكانی رەفسەنجانی بوو. رەفسەنجامی لەم دواييانەدا وتبووی كە ”خامنەئی تەلەفونی بۆ دەكردم و ئيزنی وەرگرت تا من ئيزنم نەدابا جوڵەی نەدەكرد”.\nهەربۆيە مردنی رەفسەنجانی گەورەترين كاريگەری هەبووە بەسەر تەواوەتی رژێم و بە تايبەت بەسەر باڵی عەلی خامنەئی دا. چون خامنەئی و رەفسەنجانی دوانەیەكی دژ بە يەك بوون کە نەدەکرا لێک جیا بکرێنەوە. چون هەردوو باڵ پێويستيان بە يەكتر بوو. لە راستيدا شەڕ و ناكۆكی نێوانيان لەسەر دەسەڵات بوو. ئەگينا هەر دوو لايەن بۆ پاراستنی رژێم و سەركوتكردنی خەڵك و نەيارانی حكومەت، هاوڕا بوون و جياوازييان لە نێوان دا نەبوو. خومەينی بەر لە مردنی وتبووی كە رژێمەكەی تا ئەوكاتە لەسەر پێ دەمێنێتەوە كە ئەم دوانە پێكەوە بن. ئێستا كە دەستی ئەجەل رەفسەنجانی بردەوە، بەر لە هەر شتێك تەواوەتی رژێم زيانی كرد و لاواز بووە و سوودەكەيشی هەڵبەت بۆ خەڵك و موقاومەتی ئێرانە. چون ئەم رژێمەی لە رووخان نزيك كردۆتەوە.\nرەفسەنجانی هەر لە سەرەتای هاتنە سەر كاری ئەم حكومەتەوە يەكێك بووە لە بڕياڕ بەدەستە هەرە گرينگەكان و پۆستی باڵا و سەرەكی هەبووە كە گرينگترينيان بريتين لە: فەرماندەی گشتيی هێزەكان، سەرۆكی مەجليسی رژێم، سەرۆك كۆمار، سەرۆكی كۆڕی دەستنيشانكەری بەرژەوەندييەكانی رژێم و ... تاد.\nئەم تاوانانە تايبەت نەبوون بە مەودايەكی كاتی و رەفسەنجانی تا ئەو كاتەی مرد بەردەوام بوو لە تيرۆر و كوشتاری نەياران. لەم دواييانەدا كۆميسيۆنی ئاسايش و دژەتيرۆری ئەنجوومەنی نيشتمانی بەرهەڵستكاريی ئێران بە ئاشكراكردنی بەڵگەيەک، پەردەی لەسەر ئەم راستيە لادا. بە پێی بەڵگەكە، رەفسەنجانی لە كۆبوونەوەی لەگەڵ يەكێك لە كاربەدەستانی عێراق لە رۆژی 17ی حوزێرانی 2015 داوای قەتڵوعامكردنی ئەندامانی رێكخراوی موجاهيدينی خەلقی كردووە لە عێراق و وتويەتی: ”ئەندامانی رێكخراوی موجاهيدين ئافەتن، دەبێ لە ناو ببرێن و ئێمەيش بۆ ئەم كارە هەموو رێگاكان دەگرينە بەر”.\nناوبراو 35 ساڵ بەر لەو كاتەش وتبووی: ”ئەندامانی موجاهيدينی خەلق يا دەبێ بكوژرێن و لە سێدارە بدرێن ياخود دەست و قاچيان بقرتێندرێت و لە ناو خەڵك دوور بخرێنەوە”.\nPosted by Abdulrahman.G.Mehabadi عەبدولڕەحمان گەورکی at 1:15 PM\nLabels: #ايران #مجاهدين #كوردستان #كوردي #kurdi


بڕیاره سه‌رۆكی ئاژانسی وزه‌ی ناوه‌كی نێونه‌ته‌وه‌یی له‌م هه‌فته‌یه‌دا سه‌ردانی ئێران بكات\nی مانگی یه‌ک ٠٧, ٢٠٠٨\nوه‌ك هه‌وڵێـك بۆ چاره‌سه‌ركردنی مه‌سه‌له سه‌ره‌كیـیه‌كانی په‌یوه‌ند به پـرۆگرامی ناوه‌كی مشـتومڕ له‌سه‌ری ئێرانی محه‌مه‌د ئه‌لبه‌رادعی سه‌رۆكی ئاژانسی وزه‌ی ناوه‌كی نێونه‌ته‌وه‌یی له‌م هه‌فته‌یه‌دا سه‌ردانی ئێران ده‌كات.\nله‌و باره‌یه‌وه ڕۆژی دووشه‌ممه خانمه وته‌بێژی ئاژانسی ناوبراو گوتی به‌ڕێز ئه‌لبه‌رادعی له میانه‌ی سه‌ردانه‌كه‌ی ڕۆژی هه‌ینی و شه‌ممه‌یدا بۆ ئێران له‌گه‌ڵ كاربه‌ده‌ستانی باڵای ئه‌و وڵاته‌دا كۆده‌بێته‌وه.\nهه‌روه‌ها وته‌بێژه‌كه‌ی ئاژانسی وزه‌ی ناوه‌كی نێونه‌ته‌وه‌یی گوتیشی محه‌مه‌د ئه‌لبه‌رادعی وتووێـژ له باره‌ی ڕێـگه‌كانی به‌هێزكردن و خێراپـێـكردنی جێبه‌جێـكردنی ڕێـنمایـیه‌كانی پاراسـتنی ناوه‌كی له ئێران له‌گه‌ڵ به‌رپـرسـانی ئێرانیدا ده‌كات.\nئه‌وه‌ی جێی وه‌بیرهێنانه‌وه‌یه ئێران له دره‌نگانێـكی مانگی ڕابردوودا ڕایگه‌یاند به نیازه له ناوه‌ڕاستی ئه‌مسـاڵدا یه‌كه‌مین ویسـتگه‌ی ئه‌لیكتریـك به وزه‌ی ناوه‌كی بخاته گه‌ڕ.\nتاران ده‌ڵێت چالاكیـیه ناوه‌كیـیه‌كانی ته‌نها بۆ مه‌به‌ستی خزمه‌تگوزاری سـڤیله.\nهاوكات وڵاته یه‌كگرتووه‌كانی ئه‌مریكا و هاوپه‌یمانانی ڕۆژئاوای سه‌رجه‌م تاران به هه‌وڵدانی بۆ به‌رهه‌مهێنانی چه‌كی ناوه‌كی له ژێر په‌رده‌ی پـرۆگرامی ناوه‌كی سـڤیلدا تۆمه‌تبار ده‌كه‌ن.


تیپه‌كانى گه‌رمیان به یارى دۆستانه خۆیان ئاماده ده‌كه‌ن\n89 جار بینراوە 16/1/2016 08:50 PM\nره‌فعه‌ت محه‌مه‌د _ كفرى\nبه‌مه‌به‌ستى خۆ ئاماده‌بوونیان بۆ یارییه‌كانى خووله‌كانى تیپه میللییه‌كانى كفرى وكه‌لار . كاژێر 3 پاش نیوه‌رۆى چوارشه‌ممه 13/1/2016 .هه‌ردوو تیپى شاڵاوى ( كفرى) و (پێشمه‌رگه‌ى كه‌لار ) له یارییه‌كى دۆستانه به یه‌كگه‌یشتن له یاریگاى شه‌هید مام جه‌لال مه‌سۆیی له شارى كفرى .\nله‌و یارییه‌دا سه‌ره‌ڕایی ئه‌وه‌ى له هه‌ردوو تیپ كۆمه‌ڵێ یاریزانى پێكهاته‌ى یه‌كه‌م به‌شدار نه‌بوون , به‌ڵام هه‌ردوولا ئاست به‌رزێكى باشیان نیشاندا وكۆمه‌ڵى هه‌لى تۆماركردنى گۆڵیان له ده‌ستدا تا خووله‌كى 19 یاریزان ئه‌ریوان حه‌سه‌ن گۆڵى یه‌كه‌مى بۆ شاڵاو تۆمار كرد له به‌رامبه‌ردا پێشمه‌رگه‌ى كه‌لار كۆڵیان نه‌دا وبه‌رده‌وامبوون له هێرشكردن بۆ تۆماركردنى گۆڵى یه‌كسانبوون .\nله گێمى دووه‌مدا ئاستى پێشمه‌رگه‌ى كه‌لار باشتر ده‌بینرا تا له خووله‌كى 82 یاریزان سه‌ركه‌وت جمعه توانى به لێدانێكى به هێز گۆڵى یه‌كسانبوونى بۆ تیپى میوان تۆمار كرد .\nله كۆتایى یارییه‌كه هه‌ر یه‌ك له باسم سه‌مه‌د ڕاهێنه‌ر تیپى شاڵاو و یاریزان كه‌یوان عه‌بدولقادر یاریزانى پێشمه‌رگه‌ى كه‌لار له لێدوانێكدا بۆ ( سنوور میدیا ) . جه‌ختیان له‌وه كرده‌وه كه ئه‌نجامدانى ئه‌م یاریه دۆستانانه سوودێكى باشى ده‌بێت بۆ به‌رزكردنه‌وه‌ى ئاستى یاریزانه‌كانیان و هه‌لێكى باشه بۆ خوئامادبوونیان بو خووله‌كانى داهاتووى تیپه میللیه‌كانى كفرى وكه‌لار .


جائیشانکار: دابەشکردنی تێرۆریزم بۆ سەر باش و خراپ پشیتوانییە لەتێرۆریزم - دیدبان حقوق بشر کردستان ایران\nهەڵسووکەوتی دووفاقی لەجیهاندا لەمەڕ پرسی جۆراوجۆرەکان لەوانە هەڕەشە گرووپە تێرۆریستییەکان بۆتە هۆی ئەوەی کارناسان و بەرپرسانی ئاسایشی وڵاتانی جیاواز بەتایبەت ئەو وڵاتانەی کە قوربانی تێرۆریزمن تووشی ناکۆکی بکات لەوانە دابین کردنی دارایی و جێگیر کردنی ئاسایشی بۆ تێرۆریسستەکانن و ئەم پرسە لەلایەک هیوا بۆ بن بڕ کردنی هەتاهەتایی تێرۆریزم تووشی پرسگرێک دەکات و لەلایەکی دیکە هەوڵی زۆر لە بواری تێکۆشان بۆ تێرۆریزم پووچەڵ دەکاتەوە. وڵاتانی رۆژئاوایی زۆرتر لەهەروڵاتێکی دیکە رووبەڕووی تاوانی پشتیوانی لەتێرۆریزم و هەڵسووکەوتی دووفاقین و دابەشکردنی تێرۆریزم بۆ سەر باش و خراپ لەبنەڕەتدا بەرژەوەندی وڵاتانی رۆژئاو و لەسەرووی هەمووشیانەوە ئەمریکا بۆتە هۆی ناڕزایەتی دەربڕینی کەسانی زۆر لەم بوارەدا.\nسەرەڕای ناڕزایەتی جیاوازەکان لەمەڕ باش و خراپ دیتنی تێرۆریزم بە پێی بەرژەوەندی هەندێک وڵاتەکان، هەوڵ بۆ بەرەنگاربوونەوە لەگەڵ ئەم روانگەیە و رەتکردنەوەی درێژەی هەیە. لەم چوارچێوەیەدە دۆکتۆر ئس. جائیشانکار، کارناسی سیاسی و وەزیری پێشووی بواری دەرەکی هند لەدیمانەیەکی نوێدا لەبارەی تێرۆریزمەوە وێڕای لێکدانەوەی رەهەندە جیاوازەکانی مەترسی و هەڕەشەی ئەم دیاردەیە لەجیهاندا، رەخنەی لەو وڵاتانە کرد کە هەڵسووکەوتێکی دووفاقیان لەمبارەوە هەیە. جائیشانکار لەدانشتنێکی ناسراو بە باسی ئازاد لەدژی ئەو دەوڵەتانەی کە پاڵپشتی تێرۆریزم دەکەن هەڵوێستی گرت و داوای لە کۆمەڵگای نێودەوڵەتی کرد بە کۆمەڵ داوا لەم جۆرە وڵاتانە بکەن تا بەرپرسیارتی لەئەستۆ بگرن.\nتێرۆریزمی باش و خراپمان نییە. لەهەر حاڵەتێکیدا تێرۆریزم خراپە\nئەو وتی: هەندێل لەوڵاتان چوارچێوەی یاسایی/ کرداری و پسپۆڕی تەکنیکیان بۆ ناسین و لێکدانەوە و بەدواداچوون لەمەڕ سەرچاوەی تێرۆریزمەوە هەیە. بەڵام هەندێک دەڵەتێش هەن کە تاوانبارن لەیارمەتی و پشتیوانی کردنی تێرۆریزم و بۆ دابینکردنی دارایی و شوێنی ئەمن بۆیانن لەکاتێدا کە ئێمە توانای دەوڵەتەکانی گرووپی یەکەم بەهێز دەکەین، کۆمەڵگای نێودەوڵەتی دەبێت بەکۆمەڵ لەگرووپی دووەم داوا بکات واز لەم کردارانەی بهێنێت.\nناوبراو لەدرێژەدا لەبارەی شێوەی سەرکوتکردنی تێرۆریزم وتی: هەمووان دەبێت ئیرادەی سیاسی پێویست بۆ تێکۆشان لەگەڵ تێرۆریزمیان هەبێت نابێت بزانین چۆن دەبێت و چۆن نابێت لەتێکۆشاندا باسی لێوەبکرێت. هەروەها نابێت بۆ کردەوەی تێرۆریستی زەمینەی پاسا و پەرەسەندن بڕەخسێت. هەموو ئەندامانی رێکخراوی نێودەوڵەتی دەبێت پێبەندی بەڵێنەکانیان بن لەمەڕ بەرەنگاربوونەوەی کردارە تێرۆریستییەکاندا.\nئەم کارناسە وتی: ناتوانرێت بە سیاسەت و کردارە دووفاقییەکان باس لەتێکۆشان لەبەرانبەر تێڕۆریزم بکرێت. تێرۆریست تێرۆریست و باش و خراپی نییە. کەسانێک کە ئەم جیاوازیە بانگەشەدەکەن هەر ئەو کەسانەن کە بە جلی دیکەوە پاڵپشتی لەتاوانباران دەکەن.


پاسەوانی ستوون - ژنەفتن\n10ی تشرینی یه‌كه‌م، 2020|چیرۆک\nلەنێو ملیۆنان نا، ملیاران نا، بلیۆنان نا، زیاتر… زیاتر… زیاتر… تا ژمارەیەکی بێکۆتا سفری زیاد، لە ئەگەری نەبوون هاتمە بوون. لە هەر جووتبوونێکدا ملیۆنان زیندەوەرۆچکەی نێو تۆواو دەکەونە پێشبڕکێ، تاكوو لە کۆتاییدا چەند دانەیەکیان دەگەنە مەنزڵ، تەنیا دانەیەکیش دەتوانێت پەردەی هێلکە کون بکات و خۆی بە ژوورێدا بکات. با گریمانەکان جارانییەک بکەین، لەنێو ئەو ملیۆنەی باوکمدا من دروست بووم، واتە چەند ملیۆنێک گریمانەی ئەوە هەبوو ئەو سپیرمە، کە سیفەتەکانی منی هەڵگرتبوو نەگاتە مەنزڵگە. باوکیشم بە هەمان شێوە دروست بوو، باپیریشم بە هەمان شێوە تا دەگەینەوە سەر مرۆڤە سەرەتاییەکان ئەو گریمانە ژمارەکان ملیۆن هێند دەکاتەوە. ڕێی تێدەچوو باوکم لەو شەوەدا سپیرمەکەی لە کۆندۆمێک کردبا، یان بیڕژاندبا شوێنێکی دیکە جگە لە پزدانی دایکم، باپیریشم هەروەتر، منیش هەروەها دەکرا ئەو شەوەی ئەو منداڵەم دروست کرد، کە ئێستا بۆی ڕاڕابوومە و خەمی هاتنەبوونی دەخۆم، لە شوێنێکی دیکە بوومایە و دروست نەبووایە، یان سپیرمەکان توانایان نەبووایە بگەنە مەنزڵ. سەرەتا ئەو هەموو گریمانەیەم بۆ ناوازەیی هاتنەبوونم لێکدەدایەوە و دەمکردە بەڵگە بۆی، بەڵام ئێستا کاتێک دەکەومە نێو دونیای ژمارەکان هەست بە بچووکی خۆم دەکەم. ئەو ڕووداوە بە تەواوی دیدی منی گۆڕی. هەروەکوو چۆن لەنێو ملیاران نا، بگرە نزیک لە بێکۆتایی ئەگەری نەهاتنەبوون هاتینەبوون، ئاواش لەنێو ملیاران هەسارەی نەشیاو بۆ ژیان کەوتینە نێو هەسارەیەکی وەک زەوییەوە، دەکرا لەنێو ئەو ملیارە لێرە نەبووینایە، چۆن ئەمە ڕوویدا؟ هەروەکوو لەنێو ملیاران مرۆڤدا من ئەمەی ئێستام، لەنێو ملیۆنان چرکەدا لەم چرکەیەدام، لە ملیاران شوێندا لەم جوغزە شەپڕێوەی نێو ماڵێکی ساردوسڕدا، گریانی جارجاری منداڵێکی وه‌همی دڵم دەکات بە ئاو، منداڵێک کە ئەویش لەنێو ملیارەها ئەگەردا لە شوێن و کات و جۆریەتی و چەندییەتی بەو شێوەیەی ئێستا له ڕێیه. ڕۆژی ڕووداوەکە من وەک ژمارەیەکی لەبیرکراو دەبووایە له‌بەردەمی ستوونی كاره‌بایی ژمارە ١٩٩٠ بووەستم و چاوکراوەبم. لە خەڵکی وابوو ئەو ڕۆژە ڕۆژێکی میژووییە، ڕۆژی بڕیاردانی میللـــــەتێک لە چارەنووسی خۆی، بەڵام دڵی من لەسەر ئاگربوو، دەکوڵا.\nلەمنداڵییەوە خوویەکی سەیرم هەیە. لە یەکەوە تا دەمان خوێندبوو، کاتێک بە پێیان بە قوڕوچلپاوەکەی لای ماڵماندا لە گەڕەکی باداوەوه بەرەو قۆتابخانە دەڕۆیشتم، هەنگاوەکانی خۆمم دەژمارد تا دەگەیشتمە (دە) سەر لەنوێ دەستم پێ دەکردەوە، دە دە لەلاییەک ڕیزم دەکرد; یەک(دە) دوو(دە) سێ(دە)، دە(دەییم) دەژمارد و لەنێو گیرفانم پەنجەیەکی دەستم دەنووشتاندەوە، تا دەگەیشتمە قوتابخانە هەر دە پەنجە تەواو دەبوو، دواتر نۆ پەنجەی دیکەم دەژمارد، دواتر نۆجار دەم دەژمارد، سەرم بڵیند دەکرد دەرگای قوتابخانەم لێ بەدەر دەکەوت، بە شەش هەنگاوی دیکە لە دەرگای قوتابخانە تێپەڕدەبووم. ئەو حیساباتەی ڕێیە زۆر ماندووی دەکردم، بەڵام نەمدەتوانی وازی لێ بێنم. چێژم لە ژمارەکان دەبینی هەرچەندە هەموو ڕۆژێ دەگەیشتمە هەمان ئەنجام. دایکوباوکم خوێندەوارییان نەبوو، ناچار بووم دوای تەواوبوونی وانەی بیرکاری بە غاردان خۆم بگەیەنمە مامۆستا، هەرچەندە شەرمیشم لێی دەکرد، بەڵام تامەزرۆییم بۆ ژمارەکان ناچاری ده‌کردم بەسەر شەرمەکەمدا زاڵبم، خۆم دەگەیاندێ:\n“مامۆستا، بێزەحمەت پرسیارێکم هەیە”\n” فەرموو ڕۆڵە”\n“ئەگەر دوو یەک لەتەنیشت یەک دانێین دەکاتە چەند؟”\n“کوڕم بە یازدە دەخوێندرێتەوه”\nڕۆژێکی دیکە یەخەم پێی دەگرتەوە:\n“مامۆستا، دوویەک و سێیەک لەتەنیشت یەک دانێین چەند دەکا؟” بۆیم دەنووسی\nئەویش خەندەیەکی دەکرد و وەڵامی دەدامەوە:\n“بیست و سێ دەکا”\nبەو جۆرە پێش هاوڕێکانم ژمارەکان بەتەوای فێربووم. ئەلفوبێی باڵدار بۆ من ئەلف و بێ نەبوو، بەڵکو وەک کتێبی ژمارەکانی لێ هاتبوو، سەرەتا وشەکانی پەڕەکەم دەژمارد، دواتر کاتێک فێری ژمارە گەورەکان بووم، پیتەکانیم دەژمارد و دەمزانی دۆی دادە لە چەند پیت پێکهاتووە و دەکەوێتە لاپەڕە چەند، مێوژی نایاب هەروەتر…\nکاتێک کەسێک قسەی بۆ دەکردم،. بەبێ ویستی خۆم ژمارەی وشەکانیم دەژمارد…\nئەوکات شەڕی ناوخۆ سەرتاپای وڵاتی کاولکردبوو، شەوان لە گەرمان لەسەربان دەنووستین، من تا خەو دەیبردمەوە ئەستێرە و ده‌نگی گووللـــه و ئەو مێشوولانەم دەژمارد، کە پێیانەوە دەدام و لەشمیان بە خوروو\nدەهینا. دایکم دڵی ئەوانەمانی دەدایەوە کە مێشوولە زیاتر پێوەی دابوون، دەیگوت:\n“ئەوە خوێنتان شیرینە بۆیە مێشوولە پێتانەوە دەدا”\nهەرچەندە ئەو قسەیەی هیچ چێژێکی پێنەدەبەخشیم، بەڵام وەک خوشک و براکانی دیکەم دڵی خۆم بەوە دەدایەوە، بەڵام زیاتر ژمارەی پیتەکانی قسەکەی بۆم گرنگ بوو لەوەی خوێنم شیرنتر بێت…\nپۆلی یەکم تەواوكرد. هەولێر لەلایەن حیزبەکەی دیکەوە گیرایەوە، ئێمە بە ترس و لەرزەوە خۆمان لە ژوورەوه دەخنی و هەڵدەلەرزین. مامێکم هیشتا ژنی نەهێنابوو لە ماڵمان دەژیا. لەگەڵ ئەو حیزبەیان بوو، کە وەدەرنرابوون، مامیشم هەروا، بەڵام لەو ئاگربارانە نەیتوانی کتێبەکانی و وێنە و ئەرشیفی حیزبەکەی لەگەڵ خۆیدا ببات، بۆیە باوکم ناچار بوو هەموو کتیبەکان و بەڵگەنامەکان لەو حەوشەیەی پشتەوەی ماڵمان لەژیر گڵ بنێت و دایکیشم شەش جار بە دار ئاگر لەو شوێنە بکاتەوە و نانی لێ ببرژێنێت. من هەموو جارەکان ژمارەی ئەو کتێبانەم دەخەمڵاند، کە دووکەڵ دەیخنکاندن. کۆمەڵێک کتێبیش زۆر بە شارەزایی فرێدرابوونە نێو ئەو قامیشەڵانە چڕەی لەباخچه‌ی ته‌نیشتمان چاندبوو. ئەوەم کاتێک زانی، کە ئەو پێشمەرگانەی هاتبوون ماڵمان بپشکنن زۆر شارەزایانە تەنیا دوو شوێن لە ماڵەکەمان گەڕان، ئەویش هەمان ئەو دوو شوێنە بوون، کە بەڵگەنامە و کتێبەکانیان لێ شارابوونەوە. باوکم حیزبی نەبوو، بەڵام گرتیان و بە نیوەمردوویی ناردیانەوە… دایکم چەندینجار باسی لەوە کردووە، کە لە پیاوەتی خراوە، سەردانی پزیشکیان کردووە، گوتوویەتی هیچ کێشەی نییە تەنیا دڵیشکاوە و حاڵەتەکەی دەروونییە! دایکم دەیگوت دەبوو من ئەو تەلیسمەی بشکێنم و حەزی بۆ خۆم بجووڵێنم. ئەو باسی ئەو جارانەی دەکرد بە سەرنەکەوتوویی ئەو کارەیان ئەنجام دابوو. ئەو بۆ هاوڕێ ژنەکانی دەگیڕایەوە و تف و نەفرەتی بۆ حیزب دەنارد، منیش ژمارەی جارەکانم دەژمارد. ئەو ساڵە ترس باڵی بەسەر شارەکەماندا کێشا بوو. من منداڵبووم، بەڵام هەرگیز نەمویرا ئەو پێڵاوانە لە پێ بکەم، کە هەمان ڕەنگی ئاڵای ئەو حیزبەی هەبوو، هەرگیز دایکم نەبینی ئەو جلانە لەبەربکاتەوە، کە ڕەنگی ئاڵای حیزبی نەیاریان هەبوو، هەمووانی سووتاند. کۆمەڵێک وشە گۆڕان، دەبووایە ئەو وشانە بەکارنەهێنین، کە لە فەرهەنگی حیزبەکەی دیکەوە هاتبوون. ماڵەکان بوون بە دوو بەرەوە، کوڕ لە باوک هەڵگەڕایەوە، برا میلی کڵاشینکۆفەکەی لە برای هێنایەوە، وڵات بوو بە گۆڕەپانی بەربەرەکانێی براکان.\nمن دەنگی تەقە، هاوار و ناڵینەکانم دەژمارد. خەمڵاندنم بۆ کوژراو و بریندارەکان دەکرد، هەڵبەتە بۆ ئەو خەمڵاندنانەم پشتم بەو هەواڵانە دەبەست، کە لە ڕادیۆ دەخوێندرایەوە…\nدوێنێ تەلەفۆنم بۆ هات، ئاگادار کرامەوە، بەهۆی ئەو وتارەی، کە قەرارە ئەمڕۆ سەرۆک لە یاریگای گەورەی شار بۆ خەڵکی بخوێنێتەوە لەئاماده‌باشیدا بین. گەورەکەم ئاگادارکردەوە، کە هاوکارم بێت و لێگەرێ لە ماڵەوە بمێنمەوە. هۆکارەکەم بۆی ڕوونکردەوە، لێی پاڕامەوە. ئەو لەجێی ئەوەی هاوکاریم بکات، خۆی لێم تووڕەکرد. سەرکۆنەی کردم، چۆن بیانوو بۆ بەشدارنەبوون لە پرسێکی ئاوا گرنگ دەهێنمەوە! بەئامادەنەبوونی من تەنیا ستوونی كاره‌بای ژمارە ١٩٩٠ لە کۆی ٢٠١٧ ستوون بێ پاسەوان دەمایەوە، ئەوەش نا بەڵکو دەیانتوانی کەسێک لەجێی من دانێن.\nلە قۆناغی ئامادەیی بەهۆی خوێندنەوەی چەند کتێبێکەوە خەونی ئەوە لە مندا چووقەرەی کرد، کە ببمە یەکێک لە زانا بیرکارییەکانی جیهان، ئەویش کاتێک بوو، کە بەهۆی ڕێنماییەکانی ئەوانەوە بەهرەی خۆم دۆزیەوە. لە مێژبوو ئەو بەهرەیەم هەبوو، کاتێک مامۆستای بیرکاری پرسیارێکی وەک ئەرکی ماڵەوە دەداینێ، من هەموو جارێک بە ڕێیەکی جیاواز لەوەی مامۆستا شیکارم دەکرد و هەمان ئەنجامیش دەردەچوو، هەندێک مامۆستا لەگەڵئەوەشدا هیچ بەڵگەیەکیان نەبوو، کە ئەو ڕێیەی من هەڵەیە، بەڵام خۆیان لێم تووڕە دەکرد، تاکوتەرا هیچیان نەدەگوت، تەنیا بە شێوازێکی سەیر سەرنجیان لێم دەدا.\nئەوکات خەونی گەورەگەورەم دەبینی، بەڵام ئێستا منیش لە ژمارەیەک زیاتر هیچی دیکە نیم.\nپێش ئەوەی لە ماڵ دەرچم، ژنەکەم ژان گرتبووی، دەستمی بەر نەدەدا، بەڵام بەناچاری لەماڵ هاتمە دەرێ. خوشکم و دایکم لەلای بوون.\nبە خوولیایەکی زۆرەوە چوومە کۆلێژی زانست به‌شی بیۆكاری، بەڵام تا تەواوم کرد زۆربەی خوولیاکانم بەرەو پوکانەوە چوون… مامۆستاکان تەنیا ئەو ڕێگەیەیان پەسند دەکرد، کە ئەوان نووسیبوویان، منیان لەیەک ڕێگە بۆ شیکاری پرسیارەکان قەتیس کرد. سەرەتا چەندجارێک هەوڵمدا بەڕێگەی جیاواز پرسیارەکان شیکار بکەم، بەڵام لە تاقیکردنەوەکە دەرنەدەچووم. خۆم ئامادە دەکرد گفتووگۆ لەگەڵ مامۆستا بکەم و پێی بسەلمێنم ڕێی منیش دروستە، بەڵام هەر دوای ئەوەی یەک دوو قسە لە دەمم دەهاتەدەرەوە، مامۆستاکە هەڵدەچوو، بەسەرمدا هاواری دەکرد:\n” تۆ من فێری بیرکاری دەکەی؟ من سەرم لە نێو ژمارەکاندا سپی کردووە”\nچەندین سەرکوتکردنی لەمجۆرەم بەرگوێ دەکەوت و دەمکوتیان دەکردم. بەرەبەرە منیش لەبەرئەوەی لە تاقیکردنەوەکان دەرچم خۆم لەسەر ڕێگەی ئەوان ڕاهێنا، فێری ئەوە بووم ڕێگەکەی ئەوان ئەزبەر بکەم و شوێنپێیان هەڵگرم، ئەوەش وایکرد ڕۆژبەرۆژ توانا و خۆشەویستیم لەگەڵ ژمارەکاندا بپووکێنەوە… کۆلیژم تەواو کرد. لەگەڵ ئەو کچەدا هاوسەرگیریم کرد، کە لە کۆلیژ خۆشمویست. بەهۆی ئەوەی بڕوانامەکەم نەیتوانی کارێکم بۆ بدۆزێتەوە، بەناچاری دەستم دایە کرێکاری، ژیانێکی سەخت ژیام…\nئێستا لەوەتەی هاتوومە ئێرە: چرکە دەژمێرم، ئەو ماشێنانە دەژمێرم کە بەلامدا تێدەپەڕن، ترپەکانی دڵم دەژمیرم، سەرنجم دەچێتە سەر ماشێنێک بەخێرایی تێدەپەرێت و دەستی لەسەر هۆڕین داناوە، دڵم دادەخورپێ! ژان بە دڵمدا تێ دەپەڕێت. لەوەتای ئەو ئیشە نوێیەم هەیە، بووم بە ژمارەیەک و لەسەر ئەو شەقامە لەبەردەمی یەکێک لەستوونەکانی هێڵی كاره‌با خەریکی ژماردنی ماشێنەکان دەبم.\nلە هاوکێشەی ئەو وڵاتەی، کە دوای چەند کاتژمێرێکی دیکە سەرۆک لەیاریگاکە لە وتارەکەیدا باسی دەکات، من ژمارەیەکی پەراوێزخراوم، وەک چۆن ئەو منداڵەی، قەرارە ژنەکەم بیبێت لەوەیە هەمان چارەنووسی منی هەبێت و لەنێو ملیۆنان ملیۆن ببێتە ژمارەیەکی بێبایەخ و بە دیار ستوونێکەوە ببێتە پاسەوان و لە چاوەڕوانی قافڵەی ماشێنەکانی سەرۆکدا بووەستێت. ئەوەی من دەیڵێم گریمانەیەکە لە گریمانەی هاتنەبوونی نزیکترە لەوەی ڕووبدات، چونکە لە ماڵی سەرۆکەوە تا دەرگای یارگاکە هەر ستوونێک و چارەنووسی ژمارەیەکی وەک منی پێوە بەستراوەتەوە. دڵم لە نەخۆشخانەی لەدایکبوونە، دڵم لەلای ئازارەکانی هاوژینە خۆشەویستەکەمە، پێش ئەوەی بەجێی بهێڵم بە گریانەوە گوتی: “تخوا جێمان مەهێلە”\nبەڵام دەبووایە لەنێوان بژێویم و ئەودا هەڵبژێرم، لەپێناوی ئەودا بژێویم هەڵبژارد و جێمهێشت…\nئاگام لەو وتارە حەماسییە ئاگراوییە نییە، کە لەوانەیە ئێستا سەرۆک بۆ ئاپۆڕای جەماوەری بەشەڕەفی بدا، بەڵکو دڵم لەناو مستمدایە و چاوەڕێی هەواڵێکم، چاوەڕێم زەنگی مۆبایلەکەم لێ بدا…\nدەستم دەلەرێتەوە، دڵم دادەخورپێ، دەستم لە گیرفانم دەردێنم و تەماشای شاشەکەی دەکەم، دەستم دەلەرزێ، بە دەنگێکی لەرزۆکەوە وەڵام دەدەمەوە. چۆکم شلدەبن و بەردەبمەوە…\nلە ملیۆنان کات و شوێنی جیادا ئەو لەو شوێن و کاتەدا لەدایک بوو، دەکرا ئێستا لەنێو ملیۆنان شوێنی جیابێت. لەنێو ملیاران گریمانەی نەبووندا ئێستا هەیە و لەبن ئەو دیوارە جلێکی شڕی لەبەرە. لەسەر پشت پاڵی داوەتەوە، چڵم و لیکی تێکەڵ بوون و بەلالێویەوە هاتووەتەخوارەوە. بە پەنجەی دۆشاومژەی خەریکە شتێکی خەیاڵی لەئاسماندا دەژمێرێت، ئاگام لێیە پیرەژنێک بەلایدا تێ دەپەڕێت، عەباکەی بەلالێویەوە دەنێت و لەژیر لیوەوە دەڵێت:\n“وەییییششش داکت مرێ”\nئەدەب، چیرۆک، چیرۆکی کوردی\n← “سەما دەربڕینی ڕاستی بوونە”\nسێ برادەر →


قەیرانی موچە لە عێراق دەتەقێتەوە – Politic Press\nقوسەی فەرمانبەرێکی حکومیە، کاتێک موچەی مانگانەی دواکەوت ترس دایگرت، رۆژانی چاوەڕوانی ئەو فەرمانبەرە بوونە چەند هەفتەیەک، کە بووەهۆی ئەوەی لە کاتی خۆیدا کرێ خانوو و کرێکانی دیکەی مانگانەی پێدابین نەکرێت.\nدواکەوتنی موچە کاریگەری لەسەر توانام بۆ لەئەستۆگرتنی بژێوی ژیانمان هەیە\nئەو پیاوە کە وەک گرافیک دیزاینەر لە وەزارەتی تەندروستیی کاردەکات، نزیکەی نیوەی موچەکەی بە کرێ خانوو دەڕوات و هەموو مانگێک ٤٥٠ هەزار دیناری عێراقی دەداتە خاوەنماڵ، ترسی لەوە هەیە خۆی و خێزانەکەی بێ ماڵ بمێننەوە ئەگەر چەند مانگێک موچەی دوابکەوێت، قوسەی دەڵێت: دواکەوتنی موچە کاریگەری لەسەر توانام بۆ لەئەستۆگرتنی بژێوی ژیانمان هەیە.\nحکومەتی عێراق هەوڵ دەدات لە ناوەندی قەیرانی سیولە و دابەزینی نرخی نەوت موچەی فەرمانبەرانی کەرتی گشتی دابین بکات، بەڵام موچەی مانگی ئەیلول چەند هەفتەیەک دواکەوت و هێشتا موچەی تشرینی یەکەم دابەش نەکراوە، حکومەتیش لە هەوڵدایە دووبارە قەرز بکاتەوە.\nلەوبارەیەوە، محەمەد دەراجی ئەندامی لیژنەی دارایی پەرلەمان دەڵێت: بارودۆخی ئێستا مەترسیدارە.\nئەم سیستمە درەنگ بێ یان زوو هەر دادەڕمێت\nلەلایەکی دیکەوە، بەرپرسێکی سیاسی حکومەتی عێراق باس لەوە دەکات، لایەنە سیاسیەکان پێویستی گۆڕانکاری رەت دەکەنەوە و پێیانوایە دووبارە نرخی نەوت بەرزدەبێتەوە و هەموو شتێک باش دەبێت، نەخێر باش نابێت! ئەم سیستمە درەنگ بێ یان زوو هەر دادەڕمێت.\nهەفتەی رابردوو، حکومەتی عێراق پلانێکی پێشکەشی پەرلەمان و لایەنە سیاسییەکان کرد لەژێر ناوی وەرەقەی سپی کە ئامانج لێی گۆڕانکاری بەرفراوانە لە ئابوری عێراقدا.\nبەڵام لەگەڵ نزیکبوونەوەی وادەی هەڵبژاردنی پێشوەختە، راوێژکارانی سەرۆک وەزیران ترسی ئەوەیان هەیە هیچ ویستێکی سیاسی بۆ جێبەجێکردنی ئەو پلانە بوونی نەبێت.\nلایخۆیەوە، ساجد جەیاد توێژەری عێراقی رایگەیاند، ئێمە داوا لە هەمان ئەو کەسانە دەکەین کە دژیان خۆپیشاندان دەکەین و رەخنەیان لێدەگرین تا چاکسازی لەم سیستمەدا بکەن.\nئەو داواکارییانەی لە وەرەقەی سپیدا باسیان لێوەکراوە لەوانەش کەمکردنەوەی موچەی کەرتی گشتی و چاکسازی کەرتە نێودەوڵەتییە داراییەکان رەنگە ببێتەهۆی تێکدانی سیستمی پشکداری کە بەشێک لە لایەنە سیاسییەکان لە چەسپاندنی دەسەڵاتیاندا پشتی پێدەبەستن.\nئەو رێژە زۆرەی سیستمی پشکداری کە تێیدا کاروباری دەوڵەت بەرامبەر بە پاڵپشتی دابەشدەکرێت، بووەتەهۆی زیادکردنی رێژەی فەرمانبەرانی کەرتی گشتی سێ هێندەی ساڵی ٢٠٠٤.\nبەپێی راپۆرتێکی کەنالی الحرة، ٪٧٥ی خەرجی دەوڵەت بۆ ساڵی ٢٠٢٠، بۆ دابینکردنی خەرجییەکانی کەرتی گشتی دابینکراوە.\nحکومەت و پەرلەمانی عێراق هەریەکەیان ئەوەی دیکە تۆمەتبار دەکەن بەوەی لەپشت قەیرانی داراییەوەیە\nئەوەش لەکاتێکدایە، دابەشکردنی موچەی مانگی ئەیلولی ئەمساڵ بۆ زیاتر لە ٥٠ رۆژ دواکەوت لە ئەنجامی ئەو قەیرانە گەورە داراییەی کە عێراقی پێدا تێپەڕدەبێت و بەشێک لە چاودێران پێیانوایە هەتا کۆتایی ئەمساڵ بەردەوام دەبێت، بەهۆی ئەوەی حکومەت و پەرلەمانی عێراق هەریەکەیان ئەوەی دیکە تۆمەتبار دەکەن بەوەی لەپشت قەیرانەکەوەیە.\nلەلایەکی دیکەوە، بڕیارە رۆژی ٢٥ی ئەم مانگە وەک یادکردنەوەیەک بۆ خۆپیشاندانەکانی تشرینی یەکەمی پار و دژی خراپی خزمەتگوزاری و دۆخی ئابوری و گەندەڵی چینی سیاسی، چالاکوانانی عێراق بە یاوەری جەماوەرێکی بەرفراوان رێپێوانێک سازبکەن.\nTags: پەرلەمانی عێراق عێراق قەیرانی موچە موچەی مانگی ئەیلول وەرەقەی سپی\nئەمڕۆ وەرزی نوێی یاسادانانی پەرلەمانی عێراق دەستپێدەکاتەوە\nوردەكاری لێبڕینی موچەی فەرمانبەرانی عێراق‌و هەرێمی كوردستان


دۆزرانەوەی شاری ماردامان لە باشووری کوردستان\nکەوناراناسان لە باشووری کوردستان لە پارێزگای دهۆک پاشماوەی شارێکیان بە ناوی ماردامان دۆزییەوە کە دەگەڕێتەوە بۆ ٤٨٠٠ ساڵ لەمەوبەر.\nتیمێک لە زانکۆی توبینگێنی ئاڵمان لە چەندین ساڵ لەمەوبەرە ئەو شوێنە هەڵدەکەنن و هاوینی ڕابردوو ٩٢ بەردەنووسی بزمارییان دۆزییەوە کە لە گۆزەیەکدا بوون.\nلەم دواییەدا بێتینا فایست فیلۆلۆجیست (شارەزای زمان) لە زانکۆی هایدێلبێرگ نووسراوەی سەر بەردەنووسەکانی خوێندەوە تاوەکوو بزانێت ناوی ئەو شارە چی بووە. دەرکەوت کە شارەکە پێی وتراوە ماردامان و هەندێک کاتیش پێی وتراوە مارداما.\nشاری ماردامان لە نێوان ٢٨٠٠ بۆ ٢٦٥٠ ساڵ بەر لە زایین دامەزراوە و لە ساڵانی ١٩٠٠ بۆ ١٧٠٠ بەر لە زایین گەیشتووەتە لوتکەی پەرەسەندن. شارەکە تا سەردەمی ئاشووریی نوێ واتە ٩١١ بۆ ٦١٢ ساڵ بەر لە زایین هەر لە گەشەسەندندا بووە.\nئەو نووسراوانەی دۆزراونەتەوە دەگەڕێنەوە بۆ دەوربەری ١٢٥٠ ساڵ بەر لە زایین، کاتێک کە شارکە بەشێک لە ئیمپراتۆریی ئاشووری بووە و لە لایەن کەسێک بە ناوی ئاشوور نەسیرەوە بەڕێوە براوە. بەپێی دۆزراوەکانی پێشووتر ئەم شارە زۆر کات سەر بە ئیمپراتۆرییەکی گەورەتر بووە بەڵام لە هەندێک کاتیشدا سەربەخۆ بووە.\nئەو شوێنەی کە نووسراوەکانی لێ دۆزراونەتەوە نزیکەی ١٢٠٠ ساڵ بەر لە زایین تێکدراوە بەڵام دوای ئەوەش شارەکە هەر ماوەتەوە. لە ڕاستیدا ئەم شارە چەندین جار لە مێژوودا بەشێکی تێکدراوە و دیسانەوە شارەکە ئاوەدان کراوەتەوە.\nشیاوی ئاماژەپێدانە کە تیمی توێژەر لە ساڵی ٢٠١٣ەوە دەستییان بە هەڵکۆڵینی ئەم شارە کردووە و توێژینەوەکەیان لە ئێستاشدا درێژەی هەیە.


15:21 - 28 رەزبەر 2717\nکوردستان میدیا: کومپانیای حکوومەتیی ڕووس نەوت ڕێککەوتننامەیەکی نەوتی مەزنی لەگەڵ هەرێم کوردستان واژۆ کرد.\nکومپانیای حکوومەتیی ڕووس نەوت لە ڕۆژی چوارشەممە ٢٦ی ڕەزبەری ١٣٩٦ی هەتاوی، ڕێککەوتننامەیەکی نەوتی لەگەڵ هەرێمی کوردستان واژۆ کرد و بەپێی ئەم ڕێککەوتننامەیە بڕیارە کومپانیای ڕووسی لە ٥ کێڵگەی نەوتیدا پرۆژەی دۆزینەوە و بەرهەمهێنانی نەوت دەست پێ بکات.\nبڕیارە لە ساڵی ٢٠١٨ی زایینییەوە بەرهەمهێنانی تاقیکارانەی نەوت دەست پێ بکات و لەم ٥ کێڵگە نەوتییە ٦٧٠ میلیۆن بەرمیل نەوت بەرهەم بهێنرێت، هەر بەپێی ئەم ڕێککەوتننامە دوو لایەنە کومپانیای ڕووس نەوت تێچووەکانی ئەم پرۆژەیە کە بڕی ٤٠٠ میلیۆن دولارە دابین دەکات.\nمامەڵە نەوتییەکانی ڕووسیە و هەرێمی کوردستان یەکەم جار نییە کە ئەنجام دەدرێت، بەڵکوو نزیک بە مانگێک پێشتر بەرپرسانی کومپانیای ڕووس نەوت باسیان لە هاوکارییە بەربڵاوەکانیان لەگەڵ هەرێمی کوردستان و هێڵی گواستنەوەی گازی سروشتی لە هەرێمی کوردستان بەرەو تورکیە و ئورووپا کردووە، کە دوابەدوای بڵاو بوونەوەی ئەم هەواڵە لە سەرچاوە هەواڵدەرییەکانی دنیا کوردستان وەکوو یەکێک لە گەورەترین هەناردەکاری گاز بۆ تورکیە و ئورووپا لە قەڵەم درا.\nلە ڕۆژی ٢٧ی ڕەزبەری ١٣٩٦ی هەتاوی، رۆژێک پاش ئەوەیکە ئەم ڕێککەوتننامە لە لایەن حکوومەتی هەرێمی کوردستان و کومپانیای حکوومەتیی ڕووس نەوت واژۆ بکرێت، وەزیری نەوتی بەغداد بە دەنگ هات و ناڕەزایەتیی خۆی دەربڕی.\nناوبراو پێداگریی لەسەر ئەوە کردووە، کە تەواوی ڕێککەوتننامە نەوتییەکان لە پاوانی حکوومەتی ناوەندیی و وەزارەتخانەی نەوتە و ئەم ڕێککەوتننامەیە لە ڕوانگەی بەغدادەوە لە لایەن حکوومەتە فیدڕاڵەکانەوە نایاسایی و بێ‌بنەماـیە.


سەرلەبەری مێژووی ئاڵمان و ژاپۆن - قەڵەم\nتاریخ ایجاد در سه شنبه, 28 بهمن 1393 21:49\nپێش چەند ساڵێ (شەڕی دووەمی جیهانی) لە مۆتێلێکدا لە پاڵ کارخانەیەکی بەستەبەندی "سویفت" یان باشترە بڵێم کوشتارگایەکدا دەژیام. لەوێ بەرازیان کوشتار دەکرد، سەعات بە سەعات، رۆژ لەدوای رۆژ. مانگ لەدوای مانگ تا بەهار دەبووە هاوین و هاوین دەبووە پایز. کاتێ سەری بەرازەکانیان دەبڕێ دەنگی ناڵەیان بەرز دەبۆوە، رێک دەتکوت ئۆپێرایەکە و لە شوێنی زبڵەکاندا بەڕێوە دەچێ. وا بیرم دەکردەوە کە کوشتنی ئەو بەرازانە لەگەڵ سەرکەوتن لە شەڕ دا پێوەندی هەیە. پێم وابێ ئەو بیرکردنەوەیە لەبەر ئەوە بوو کە هەموو شتێک پێوەندی هەیە بە شەڕەوە.\n"دوای شێوکردن کایە بکە!"\nهەرکاتێ دەنگی ناڵەی بەرازەکان نەدەما، ئەو بێدەنگیە مانای ئەوە بوو کە یەکێک لە ئامێرەکان پەکی کەوتووە.


لاڤرۆڤ :گۆڕینی خاكی سووریا بۆ گۆڕه‌پانی پێكدادانی نێوان ئیسرائیل و ئێران قه‌یرانه‌كه قووڵتر ده‌كاته‌وه\n25/6/2019 - 09:31\nدۆخی كه‌نداوی به‌سڕه و پێشهاته‌كانی سووریا زۆر مه‌ترسیدارن\nوه‌زیری ده‌ره‌وه‌ی رووسیا، سێرگی لاڤرۆڤ وێڕای ئاماژه‌دان به‌وه‌ی كه دۆخی كه‌نداوی به‌سڕه و پێشهاته‌كانی سووریا زۆر مه‌ترسیدارن، رایگه‌یاند: هه‌وڵه‌كانی گۆڕینی خاكی سووریا بۆ گۆڕه‌پانی پێكدادانی نێوان ئیسرائیل و ئێران، قه‌یرانه‌كه قووڵتر ده‌كاته‌وه.\nهه‌ریه‌ك له سێرگی لاڤرۆڤ، وه‌زیری ده‌ره‌وه‌ی رووسیا وسێرگی شۆیگو، وه‌زیری به‌رگری رووسیاو سه‌میح شوكری، وه‌زیری ده‌ره‌وه‌ی میسر و محه‌مه‌د زه‌كی، وه‌زیری به‌رگری میسر، ، له مۆسكۆ كۆبوونه‌وه‌یه‌كی چوارقۆڵییان ئه‌نجامدا.\nله‌دوای كۆبوونه‌وه‌كه، له كۆنگره‌یه‌كی رۆژنامه‌وانیی هاوبه‌شدا لاڤرۆڤ سه‌باره‌ت به دۆخی سووریا و كه‌نداوی به‌سڕه روونكردنه‌وه‌ی دا.\nوه‌زیری ده‌ره‌وه‌ی رووسیا ئاماژه‌ی به‌وه‌كرد دۆخی كه‌نداوی به‌سڕه و پێشهاته‌كانی سووریا زۆر مه‌ترسیدارن و رایگه‌یاند: هه‌وڵه‌كانی گۆڕینی خاكی سووریا بۆ گۆڕه‌پانی پێكدادانی نێوان ئیسرائیل و ئێران، قه‌یرانه‌كه قووڵتر ده‌كاته‌وه.\nجه‌ختی له‌وه‌شكرده‌وه كه ئه‌وان پشتیوانیی له ده‌سته‌به‌ركردنی ئاسایش له كه‌نداوی به‌سڕه و دیالۆگی نێوان ئێران و وڵاته عه‌ره‌بییه‌كان ده‌كه‌ن.\nله‌ته‌قینه‌وه‌ی ئۆتۆمبێلێكی بۆمبرێژكراو ژماره‌یه‌ك سه‌ربازی توركیاو چه‌كداره میلیشیاكان كوژران\nله سوریا رووسیا هێرشێكی تێكشكاند\nمه‌زڵوم كوبانێ: قسه‌كانی لاڤرۆڤ وردو راست نین\nسوریا.. چه‌كدارانى حه‌شدى شه‌عبى بۆردومان كران


میسی، بە شێوازێکی جیاواز کۆمەکی توشبووانی کۆرۆنا دەکات – تۆڕی میدیایی خەڵک\n2020/05/02 - 5:34 PM\nلیۆنێل میسی ئەرجەنتینی و ئەستێرەی یانەی بەرشەلۆنەی ئیسپانی، هەڵمەتێکی خێرخوازی دەستپێکردووە، کە لەڕێیەوە خزمەت بە توشبووانی ڤایرۆسی کۆرۆنا دەکات.\nئەستێرە ئەرجەنتینییەکە، بە بەخشینی ٢٠٠ تابلێت و ئامێری زیرەکی پەیوەندیکردن هەڵمەتێکی دەستپێکردووە کە دەیەیێت لەڕێیەوە، توشبووانی ڤایرۆسی کۆرۆنا بەتایبەت ئەوانەی کە بەتەمەنن و لەنەخۆشخانەکان ماونەتەوە بتوانن کات بەسەر بەرن و لە ڕێیەوە لەگەڵ خانەوادەکانیان لەپەیوەندیدا بن.\nمیسی وتوویەتی؛ ئەم هەوڵەم بۆ جۆشدانەوەی ژیانە بە توشبووان و دەمەوێت لەکاتی بەسەربردنی کاتەکانیان لە کەرەنتین و نەخۆشخانەکاندا لەپەیوەندی لەگەڵ کەسوکاریان دانابڕێن.\nلە نوێترین دەرکەوتنیشیدا، ئەفسانە کەتەلۆنییەکە، بە نوسراوێکەوە، داوای پاڵپشتیکردنی هەڵمەتەکەی دەکات لە ڕێی کۆکردنەوە و کۆمەککردنی بە ئامێری زیرەکی کارکردوو توانای دارایی.\nمارسیلۆ، باس لە مانەوەی لە ڕیاڵ مەدرید دەكات


بەشێک لە هاووڵاتیان سەرەڕای ئەوەی کە تووشی کۆرۆنا بەهۆی ناهوشیاریی بێت یان باوەڕنەکردن بە ڤایرۆسەکە لە کاری رۆژانەیان بەردەوامن و هۆکارن لە بڵاوبوونەوەی ڤایرۆسەکە. بەرپرسانی تەندروستی داوای رەچاوکردنی رێنماییەکانی تەندروستی و لایەنی چاودێریش رێوشوێنەکانی توندتر دەکات.\nڤایرۆسی کۆرۆنا لە هەرێمی کوردستان بە خێرایی زیاد دەکات و دۆخەکە بە تەواوی لە کۆنترۆڵی وەزارەتی تەندروستی و لایەنە پێوەندیدارەکان دەرچووە و هۆشیاریی تاک بە گرنگترین ئامرازی رووبەرووبوونەوە و زیاتر رێگەگرتن لە بڵاوبوونەوەی ڤایرۆسەکە هەژمار دەکرێت.\nپێشتر کۆرۆنا کە نەگەیشتبوووە نێو شار و گەڕەک و کۆڵانەکانەوە بەرپرسیارێتی سەرەکی رێگەگرتن لە بڵاوبوونەوەی کۆرۆنا لەسەرشانی حکوومەت بوو بەڵام ئێستا کە کار لە کار ترازاوە و کۆرۆنا گەیشتووەتە بەر دەرگای ماڵان. بە پێی بەدواداچوونەکان لە شارێکی وەک هەولێری پایتەخت هیچ گەڕەکێک نییە بە دەیان حاڵەتی تووشبووی کۆرۆنای نەبێت و بەپێی بەدواداچوونی هەولێر دۆخەکە گەیشتووەتە ئاستێک لە کۆڵانەکان حاڵەتی تووشبوون بە کۆرۆنا هەست پێ بکرێن.\nپێشتر سەرجەم ئەوانەی تووشی کۆرۆنا دەبوون بە هۆی ئەوەی ژمارەیان کەم بوو لە نەخۆشخانەکان چاودێری دەکران بەڵام ئێستا بەشی زۆریان رەوانەی ماڵەوە دەکرێن و بەشێکی تریش بە بێ پشکنینیش دەزانن تووشی کۆرۆنا بوون و بۆیەش خۆیان کەرەنتینە دەکەن.\nبەشێک لەوانەی تووشی کۆرۆنا بوون هەست بە بەرپرسیارێتی ناکەن و سەرەڕای ئەوەی کە هەڵگری ڤایرۆسەکەن لە کاری رۆژانەی خۆیان بەردەوامن. ئەوانەی کەمێک زیاتر هەست بە بەرپرسیارێتی بکەن ئەوا لانی کەم دەمامک بەکار دەهێنن و لە کاتی چوونە دەرەوەش خۆیان لە هاوولاتیانی تر بەدوور دەگرن بەڵام هەیشە سەرەڕای ئەوەی دەزانێت کۆرۆنای هەیە گوێ بە هیچ رێنماییەک نادات و هۆکارە لە بڵاوبوونەوەی ئەم ڤایرۆسە بۆ خەڵکی تر.\nدابینکردنی بژێویی یەکێکی تر لەو هۆکارانەیە هەندێک کەس گوێ بە نەخۆشییەکە نەدەن و لە کار و کاسبییان بەردەوام بن. لەوانەیە کەسەکە کرێکاری نانەواخانەیەک یان مارکێتێک بێت و تووشبوونی خۆی بشارێتەوە.\nپێویستە بگوتریت لایەنەکانی تەندروستی چاودێری بازاڕ هەوڵەکانی خۆیان چڕ کردووەتەوە بۆ ئەوەی رێنمایی و بڕیارەکانی حکوومەت بۆ دوووکان و بازاڕ و نانەواخانە و مارکێتەکان بە تەواوی جێبەجێ بکرێن. بەتایبەتی نانەواخانەکان ئەگەر کرێکارەکانیان بە وردی رەچاوی رێنماییەکانی خۆپارێزی نەکەن رۆڵیان دەبێت لە خراپترکردنی دۆخەکە.\nهێمن سەید موراد بەڕێوەبەری چاودێری بازرگانی هەولێر بۆ هەولێر ئاماژەی دا لە چەند رۆژی رابردوودا ژمارەیەک زۆر لە دووکان و نانەواخانەیان داخستووە و تیمەکانیان بەردەوامن لە بەدواداچوون و ئەگەر بزانن لە هەر شوێنێک سەرپێچی روو دەدات ئەوا خێرا سزایان دەدەن. ئەو گوتی هەر دوێنێ نانەواخانەیەک کرێکارێکی لە کاتێکدا سەموونی بە خەڵک دەدا، پارەشی وەردەگرت کە پێچەوانەی رێنماییەکانە و داوای لە سەرجەم شوێنەکان کرد بۆ پاراستنی خۆیان و خەڵکی تریش رەچاوی رێنماییەکان بکەن.\nرێوشوێنە توندەکانی حکوومەتی هەرێمی کوردستان لە مانگی ئاداری ئەمساڵ لە کاتێکدا گیرانە بەر کە تەنیا چەند حاڵەتێکی تووشبوون بە کۆرۆنا لە کوردستان راگەیەنرابوون. کەرەنتینەکردنی خەڵک و داخرانی بازاڕ هۆکار بوو لەوەی ڤایرۆسەکە بڵاو نەبێتەوە و هەموو ئامانجێکیش ئەوە بوو کۆنترۆڵکردنی ڤایرۆسەکە لە دەستی دامەزراوەکانی حکوومەتدا بمێنێتەوە و لە کۆنترۆڵ دەرنەچێت. ئێستە ئاستەمە ئەو رێوشوێنانە دووبارە بکرێنەوە و دۆخەکە بە زیاتر هوشیاریی هاووڵاتیان و جێبەجێکردنی رێنماییەکان باش دەبێت.\nدکتور محەمەد قادر گوتەبێژی وەزارەتی تەندروستی حکوومەتی هەرێمی کوردستان پێداگری لەوە دەکات لەم دۆخەی ئێستادا دەبێت تاک رۆڵی سەرەکی بگێڕێت و سەرجەم رێنماییەکانی خۆکەرەنتینەکردن و خۆپارێزی و رێگەگرتن لە ڤایرۆسەکە بۆ کەسانی دەوروبەری خۆی جێبەجێ بکات. ئەو پێی وایە خەڵک نابێ چاوەڕێی حکوومەت بکەن هەر دەبێ رێوشوێنی توندی گشتییان بەسەردا بسەپێنێت بەڵکوو دەبێت هاووڵاتیان خۆیان وریا بن و خۆیان بە جیددی بەشدار بن لە رێگەگرتن لە بڵاوبوونەوەی کۆرۆنا.\nبەپێی دواین ئاماری وەزارەتی تەندروستی، لە هەرێمی کوردستان سەرووی 17 هەزار کەس تووشی کۆرۆنا بوون کە لەو ژمارەیە 641 کەس گیانیان لەدەست داوە و 10 هەزار و 143 کەسیش چاکبوونەتەوە.


گەڕانی هاوبەشی توركیا و رووسیا لە ڕۆژئاوای كوردستان دەستیپێکرد\nئەمڕۆ هەینی ٨ی تشرینی دووەمی ٢٠١٩ هێزەكانی سووپای توركیا و ڕووسیا سێیەمین دەوریەی هاوبەشی لە چەند ناوچەیەكی ڕۆژئاوای كوردستان دەستپێکرد.\nبەگوێرەی هەواڵی میدیاکانی جیهان، لە گەڕی سێهەمی دەوریەی هاوبەشی نێوان توركیا و رووسیا، چوار ئۆتۆمبێلی سەربازی توركیا بەشداری دەكەن و روسیاش لە رێگەی فرۆكەی فرۆكەی تایبەتەوە بەسەر ئاسمانی ناوچەكەدا بەنزمی دەسوڕێتەوە.\nئەمەش لە کاتێکدایە ڕۆژی هه‌ینی ١ی تشرینی دووەمی ٢٠١٩ یەکەمین گەڕانی هاوبەشی كاروانی سه‌ربازی رووسیا و توركیا له قامیشلۆ ده‌ستی پێکرد و بڕیاربوو کە ماوەی ٥ كاتژمێر چاودێری ره‌وشی ئاسایشی ناوچه‌كه بكه‌ن.\nهاوکات لەبەرامبەر ئەو هەنگاوانەدا دوێنێ پێنج شەممە ڕەجەب تەیب ئەردۆغان، سەرۆكی توركیا ڕایگەیاند" یەپەگە بە تەواوەتی لەسنوورەكان نەكشانەوەتەوە، ڕووسیا و ئەمریكا نەیانتوانیوە پابەندی ڕێككەوتنەكانیان بن لەگەڵ توركیادا".\nلە هەرێمی کوردستان ڕێژەی مردن بە کۆرۆنا هەڵکشا


2019-08-07 13:13 250 جار بینراوە کۆمێنت\nدەوام چیە؟ كەسێك دەچێت بۆ دەوام، ئایا ئەو كەسە دەچێت بۆ كار، ئەگەر دەچێت بۆ كار چ جۆرە كارێك؟ ئایا دەوام جۆرە كارێكە كە لەبواری گشتیدا یان كاری حوكومیە، یان كەرتی تایبەتیش هەر دەوامە؟ ئەگەر دەوام و كار یەك شتن بۆ كار بەكارناهێنرێت؟ دەوام وەك چەمك لەزمانی عەرەبیەوە هاتووەتە ناو زمانی كوردی و مانای بەردەوامی یان ئامادەبوون دەدات لەجێگایەك. كابرا لەجێگایەك دەوام دەكات مانای وەهایە بەردەوامی دەدات بەئامادەبوونی لەو جێگایەدا. ئەم خەسلەتە گرنگە بۆ دەستنیشانكردنی دەوام وەك كردەیەكی جیاواز لەكار. كار بریتیە لەچالاكیەك بۆ ئەنجامێك. ئەگەر لەڕوی فیزیكیەشەوە پێناسەی بكەین كار بریتیە لەهێز+لادان. بەڵام دەوام بریتی نیە لەچالاكی بەڵكو بریتیە لەبوون لەجێگایەكدا. بۆ كار شوێن گرنگ نیە، بەتایبەتی لەدونیای ئەمڕۆدا كە شوێنی كار هێندە بایەخی نەماوە، چونكە بەهۆی تەكنەلۆجیاوە هەمووو شوێنێك بووەتە شوێنی كار. خەڵك دەبینیت لەمالەوە، لەڕێگای سەفەر، لەجێگای جیاواز بەردەوامی بەكارەكانیان دەدەن. بەڵام ناتوانیت دەوام لەجێگای تر بكەیت، چونكە دەوام بریتی نیە لەڕاپەڕاندن و ئەنجامدانی كارێك، بەڵكو پێش هەموو شتێك بریتیە لەئامادەبوون یان بوون لەجێگایەك، كار لەو جێگایە بەپلەی دووەم دێت.\nكەواتە چۆن لەدەوام تێبگەین؟ بۆ ئەوەی باشتر لەدەوام تێبگەین، وەهای بەباش دەزانم هەندێك باس لەكار بكەم. كار چەمكێكی ئاڵۆزە. بەگشتی كار بریتیە لەچالاكی مرۆیی كە بەهای ئابووری و كۆمەڵایەتی هەیە. لەهەمانكاتدا بەشداریكردنە لەپرۆسەی بەرهەمهێنان كە تیایدا مرۆڤ هەست بەسودمەندی و كارایی خۆی دەكات. بەڵام كار لەسیستەمەكاندا جیاوازە. لەسیستەمی سەرمایەداریدا كار هەیە بەهای هەیەو كار هەیە موجەرەدە، وەك كارل ماركس پێمان دەڵێت، كاری موجەرد ئەبستراكت كارێكی بەتالە لەبەها. (لێرەدا چەمكی ئەبستراكت و پرۆسەی ئەبستراكشن بەئاسانی بەكوردی مانا بەدەستەوە نادات، چونكە پرۆسەی بەئەبستراكتكردن پرۆسەیەكی ئاڵۆزی ناو دونیای سەرمایەداری رۆژئاوایە، كە هادیگەرو لێفیبڤێریش لەبواری جیاوازدا كاریان لەسەر كردووە). ئەم جۆرە كارە لەكۆمەڵگای بۆرژوازیدا زیاتر مەیسەر دەبێت. كار بۆ پارە، لەكاتێكدا پارە خۆی بەهایەكی موجەرەدە، (پارە دیسانەوە چەمك و بەهاو پرۆسەیەكی ئاڵۆزە، لای من باشترین پێناسە بۆ پارە جەستەیەكی بێ ئۆرگانە، بەپێناسەی دۆلۆزە) جۆرە كارێكە كە دەچێتە خانەی كاری موجەرەدەوە، كە هیچ سودو بەهایەكی كۆمەڵایەتی نیە. ئەم تێزە دواتر لەلایەن دەیڤید گرەیبەرەوە زیاتر پەرەی پێدەدرێت لەتێزی ئیشی بێنرخ یان ئیشی قۆڕ (بوڵشت جۆب). بەدیدی دەیڤد هەر كارێك هەوڵێك نەبێت بۆ باشتركردنی دونیا ئەوا كارێكی بێكەڵك و قۆڕە بوڵ-شتە. چەمكی بوڵ-شت هەرچەندە زمانێكی زۆر بازاڕیە، بەڵام لەم ساڵانەی دوایدا بەخەستی هاتووەتە ناو فەلسەفەوە هاری فرانكفۆرت لەزانكۆی ییەل نامیلكەیەكی تایبەتی لەسەر نوسیوە. جارێكیان لەستۆكهۆڵم كارم بۆ وەزارەتی دەرەوەی سوید دەكرد، ئەو كەسەی كە هات بەدواما بۆ ئوتێل ئەم پرسەی لەگەڵمدا وروژاندا، وتی: ئەگەر من سبەینێ بڕیارمدا نەیەم بۆ سەر كارو نەهاتنم هیچ كاریگەری نەبوو، ئەوا كاری من هیچ بایەخێكی نیە. بەڵام ئەمە بۆ دوكتۆرێك وەها نیە.\nكەواتە كار چەند جۆرە، بەپێی گۆڕانی كۆمەڵگا جۆری دەگۆڕێت. كەواتە كار جێگیر نیە، بەڵام بەهاكانی گۆراوە. دەكرێت بەهەمان میتۆد لەدەوامیش بنواڕین. بەم پێیە، دەوام بریتیە لەچالاكیەكی تایبەت لەكایەیەكی ئابووری سیاسی تایبەتدا. ئەگەر ئامانجی سەرەكی دەوام بریتیە لەئامادەبوون لەجێگایەك، كەواتە ئامانجی سەرەكی دەوام ئەوەیە كە ئەو كەسە نابێت لەجێگایەكی تر بێت. ئەمەش بەشێكە لەپرۆسەی كۆنترۆڵی سیاسی و كۆمەڵایەتی. بۆیە دەوام پرۆسەیەكی بەرفراوانی كۆنترۆڵی سیاسی و كۆمەڵایەتی تاكەكانە لەژێر ناوی كاردا، لەلایەن دەسەڵاتەوە. ئەگەر بەچاوێكی ئەنترۆپۆلۆژیەوە لەهەرجێگایەكی دەوام بنواڕێت دەبینیت كە بەهیچ پێوەرێك لەگەڵ نەریت و بەهاكانی سەردەمدا ناگونجێت. لەدونیادا هەتابێت كاری مرۆڤەكان بێ بەهاو بێنرخ دەبن. بەجۆرێك دەستی مرۆڤ چیدی دەستێكی كاراو بەسود نیە، چونكە تەكنەلۆجیا جێگای گرتووەتەوە. ئەمە قەیرانێكی ترە، كە بەرۆكی مرۆڤایەتی گرتووە.\nبەگشتی دەوام وەها دادەنرێت كە بەرئەنجامی ئابووری كرێخۆری یان سامانی سروشتی بێت. دەبێت ئەوە روون بكەینەوە ئەوە نەوت نیە كە ئابووری رێنتایەر یان كرێخۆری بەرهەم دەهێنێت، بەڵكو ئەوە ئابووری سیاسیە كە نەوت پوتێنشاڵی نەوت یان هەر سامانێكی تری سروشتی بەم ئاراستەیەدا دەبات. ئەگەر ئامانجی سەرەكی ئابووری كرێخۆری رازیكردنی خەڵك بێت، ئەمە خەسلەتێكە لەهەموو ئابووریەكاندا بوونی هەیە، بۆ نمونە سوشیالی سیستەمی سەرمایەداری.\nبەڵام دەوام قەیرانی زۆرە:\nیەكەم، دەوام جێگای كار دەكاتە سەربازگە. كەسێك چاودێری دەكرێت و دەبێت لەوێ ئامادەبێت. ئامادەبوون گەورەترین ئامانجە. ئەمە گەر بەئۆروێلیانە بیبینین فەراهەمكردنی ئەو خەونەیە كە سیستەم یان دەسەڵات هەموو رۆژێك ئامادەبوونی زۆرینە دەبینێت، دەكرێت فۆكۆیانەش بخوێندرێتەوە، بەتایبەتی هاوتایی بەندیخانەو جێگای كار.\nدوەم، دەوام دژ بەكار كردنە. دەوام رۆحی كار لەكۆمەڵگادا دەكوژێت. لەهەموو دونیادا فەرمانبەر، بەتایبەتی فەرمانبەری كەرتی گشتی وەها دەبینرێت كە سست و دژە گۆڕانكاری و ئاڵۆزكەرە، بەڵام لەسیستەمی دەوامدا سەرباری زۆری دەوامكەران، كار بەڕێوە ناچێت.\nسێیەم، جێگای دەوام كاتێك تەماشای دەكەیت جێگای كار نیە، كەس جلوبەرگی كاری لەبەردا نیە. جلوبەرگی كار جلوبەرگی فەرمی نیە. شوێنی دەوام شوێنێكە كە ئەوەندە فەرمیە هاتووچۆكەرانی سڵی لێدەكەنەوە.\nچوارهەم، دەوام بەكاربردنی زۆرترین خەڵكە بۆ ئەنجامدانی كەمترین كار، لەئەنجامدا لەڕووی ئابووری و سیاسی و كۆمەڵایەتیەوە زیان بەخشە.\nدەبێت ئەم سیستەمە بگۆردرێت. گۆڕینی دەوام بۆ كار بنەمای هەموو چاكسازیەكی ئیداری و ئابووری و سیاسی و حكومەتدارییە.\n2020-05-22 11:28 66 جار بینراوە


2017-09-05 (الثلاثاء) [ کلیة اللغات ]\nدوای 19 کاتژمێر لە بەڕێگاوەبوون بە پاسێکی گەشتیاریی، دواجار دەمەو ئێوارە گەیشتینە کەمپی زانکۆی یوزنجی یل لە شاری وان لە باکوری کوردستان. لەوێ لەبەردەم بەشی ناوخۆیی زانکۆکەدا کە بڕیاربوو بۆ ماوەی 10 رۆژ ببێتە ماڵی ئێمە، وێنەیەکی بەکۆمەڵمان گرت و هەمووان چووینە ژوورەکانی خۆمان تا ماندوێتی ڕێگا دەربکەین و بۆ رۆژی دواتر دەستبکەین بە چالاکییەکان.\nشەوی 17ی ئابی 2017، گروپێک لە خوێندکارانی قۆناغە جیاوازەکانی بەشی زمانی ئینگلیزی كۆلێجی زمان کە پێکهاتبوون لە 8 خوێندکاری کوڕ، 7 خوێندکاری کچ و دوو مامۆستا و رێکخەرێک، لە شاری سلێمانییەوە بەرەو شاری وان بەڕێکەوتن و لەوێ لەلایەن زانکۆی ئەو شارەوە میوانداری کرابوون بۆ بەشدارییکردن لە پڕۆگرامێكی ئاڵوگۆڕی خوێندكار كە زانكۆی گەشەپێدانی مرۆیی رێكیخستبوو. گروپەکە لە سلێمانییەوە لەلایەن بەڕێز پڕۆفیسۆر دکتۆر مەریوان ئەحمەد رەشید سەرۆکی زانکۆی گەشەپێدانی مرۆیی و بەڕێز پرۆفیسۆری یاریدەدەر دکتۆر رەئوف کەریم راگری کۆلێجی زمان بەڕێکران و ماڵئاواییان لێ کرا.\nسەرەڕای رێگای دوورو درێژ و ماندوێتی زۆر، بەڵام هەمووان زوو زوو دەمانپرسی "چەندمان ماوە بگەینە وان؟" لەگەڵ گەیشتنمان بەو شارەش، بە دڵڕفێنی سروشت و دەریاچە سەرنجراکێشەکەی، ماندوێتیمان لەبیرکرد و بەهەڵپەبووین بۆ بینین و کەشفکردنی زۆرترین شوێنی ئەو شارە.\nلەیەکەم بەیانیی گەشتەکە و دوای خواردنی نانی بەیانیی، هەموو رۆیشتن بۆ یەکێک لە کەنارەکانی دەریاچەی وان (بەو پێیەی کەمپی زانکۆکە لەسەر دەریاچەکەبوو، خوێندکاران هەموو رۆژێک دەیانتوانی بەئاسانی بچنە کەنارەکە). هەرچەندە ناوی دەریاچەیە، بەڵام هێند گەورەیە کە کەشتی گەورەی پێدا دەڕوات و "ئەوسەری بەچاو نابینرێت." دەریاچەی وان رووبەری ئاوییەکەی زیاتر لە شەش هێندەی دەریاچەی دووکانی باشوری کوردستان دەبێت. ئەوەش وای کردووە ببێتە گەورەترین دەریاچە لەسەر ئاستی هەموو تورکیا.\nبەهۆی ئەوەی لەرۆژی شەممە و یەکشەممەدا گەیشتینە وان و ئەو دوو رۆژە لەوێ پشووی کۆتایی هەفتەیە، مامۆستاکان لە زانکۆ نەبوون و پرۆگرامی کۆرسەکە لەرۆژی دووشەممەدا دەستی پێ دەکرد، بۆیە ئەو دوو رۆژەمان قۆستەوە بۆ بازاڕکردن، شوێنک کە دەتوانی بەر رۆحی راستەقینە و رەسەنی شارەکان بکەویت.\nلە گەشتەکانی بازاڕدا، خوێندکاران دەرفەتیان هەبوو تا گفتوگۆ لەگەڵ دانیشوانی شاری وان و کەسانی بیانیی شارەکەش بکەن، زۆر دیمەن و دیاردەی "نامۆ" سەرنجی هەمووانی رادەکێشا. وەک ئەوەی؛ ئەو پاسانەی تەنها شوێنی دانیشنی 14 نەفەری هەبوو، بەڵام 39 کەسی تێدا بوو! لەکاتی بینین و سەلامکردندا ئەوان لەبری ماچکردن، سەریان بەیەکدا دەکێشا!\nرۆژی دووشەممە 21ی ئاب، لەگەڵ دەستپێکی هەفتەی نوێی دەوامکردن لەزانکۆی یوزنجی یل، لەکاتی نانی بەیانیدا سەرۆکی ئەو زانکۆیە دکتۆر پەیامی، مامۆستایان و خوێندکارانی بەسەرکردەوە و سڵاوی لەهەمووان کرد و پێکەوە نانی بەیانی خورا. دواتر خوێندکاران بەشداریی وانەیەکی دکتۆر مەمەت مەتین باڕڵك-یان کرد، ئەو لەبارەی کارەکتەر و کەسایەتییەوە دەدوا، پێی وتین "ناتوانن کارەکتەرەکانتان بگۆڕن، بەڵام کەسایەتیتان بەدەست خۆتانە، کەسایتییتان بکەنە ماسێکی جوان بۆ کارەکتەرەکانتان."\nهەموومان چێژمان دەبینی لە وتە و شێوازی وانەوتنەوەی ئەو مامۆستا کوردە، زوو زووش کۆپلەیەک گۆرانیی بۆ دەوتین، بەوپێیەی ئەو خۆی هونەرمەندە و خاوەنی بەرنامەیەکی بەناوبانگە بەناوی "دەنگبێژ" لە کەناڵی تەرەتە شەش. لە رۆژانی داهاتووشدا هەمان مامۆستا بە شێوازە تایبەتەکەی و گۆرانییە خۆشەکانی، چەند وانەیەکی دیکەی لەسەر زمان و ئەدەب و شیعری ئینگلیزیی پێ وتینەوە.\nگەشتەکە جگە لە پرۆگرامی کۆرسەکە، هاوکات پڕ بوو لە چالاکیی دیکە. هەمووان پێکەوە سەردانی ماڵی پشیلە جوان و دەگمەنەکانی وان-مان کرد، ئەو پشیلانە لە دونیادا وێنەیان نییە بە چاوە ڕەنگاو ڕەنگەکانیان دەناسرێنەوە. هەروەها چووینە سەر قەڵای مێژوویی وان، لەوێوە تەواوی شارەکە و دەریاچەکە دیارە و بە کامی دڵ وێنەمان گرت. لە رۆژەکانی کۆتاییشدا سەردانی بەشی باشوری وان-مان کرد، لەوێ لەگەڵ قایمقام کۆبووینەوەو گفتوگۆیەکی گەرم کرا، دواتر سەردانی چەند ناوچەیەکی مێژوویی دیکەمان کرد و ئەو رۆژەمان بە سەردانیکردنی دورگەی ئاهتەمارا لە ناو دەریاچەکە کۆتایی پێ هێنا.\nگەشتەکەی خوێندکارانی بەشی زمانی ئینگلیزی كۆلێجی زمانی زانکۆی گەشەپێدانی مرۆیی کە بەتەواویی لەلایەن زانکۆی گەشەپێدانی مرۆییەوە سپۆنسەر کرابوو، لەرۆژی 26ی ئاب کۆتایی هات و بۆ رۆژێک دواتر هەمووان بە سەلامەتی گەیشتنەوە ماڵەکانی خۆیان و ئەو گەشتە لە یادەوەریی زانکۆیی خوێندکاراندا بۆ هەمیشە هەڵگیرا.